Muhyiddin menang tanpa bertanding

KUALA LUMPUR: Perdana Menteri Tan Sri Muhyiddin Yassin secara tidak rasmi menang tanpa bertanding bagi mengekalkan jawatan Presiden Bersatu, selepas menjadi calon tunggal bagi jawatan itu pada pemilihan parti itu bulan depan.

Turut menang tanpa bertanding (tidak rasmi) Timbalan Presiden adalah Menteri Besar Perak Datuk Seri Ahmad Faizal Azumu, yang juga menjadi calon tunggal jawatan tersebut.

Semakan di laman sesawang rasmi Jawatankuasa Pemilihan Parti (JPP) Bersatu itu menyatakan kedua-dua jawatan tertinggi parti itu masing-masing, hanya mempunyai seorang calon.

Bagaimanapun Pengerusi JPP Tan Sri Syed Hamid Albar ketika dihubungi Bernama berkata, pengumuman secara rasmi mengenai keputusan pemilihan itu akan dibuat selepas selesai kesemua mesyuarat Bahagian Bersatu yang dijangka pada Ogos ini.

“Secara rasmi tiada calon lain bagi jawatan Presiden dan Timbalan Presiden, kerana pencalonan sudah ditutup, namun pengumuman rasmi (keputusan) hanya akan dibuat selepas selesai mesyuarat bahagian,” katanya.

Jawatankuasa pemilihan itu semalam mengadakan proses cabutan nombor calon di ibu pejabat parti bagi calon-calon yang layak bertanding, di peringkat Majlis Pimpinan Tertinggi (MPT), Armada dan Srikandi.

Senarai nombor calon itu boleh diakses semua calon dan ahli melalui laman sesawang rasmi JPP Bersatu di http://pribumibersatu.org.my/sys/index.php/calon_mpt.

Dalam pada itu, seramai 17 calon disenarai bertanding bagi jawatan Naib Presiden, antaranya Menteri Kanan Pendidikan Dr Mohd Radzi Md Jidin, Menteri Pertanian dan Industri Makanan Datuk Seri Dr Ronald Kiandee, serta Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof.

Jawatan Ketua Armada pula menyaksikan perebutan dua calon iaitu Timbalan Menteri Belia dan Sukan Wan Ahmad Fayhsal Wan Ahmad Kamal dan Exco Armada Muzzamil Ismail.

Jawatan Ketua Srikandi menyaksikan saingan empat penjuru membabitkan penyandangnya yang juga Menteri Pembangunan Wanita, Keluarga dan Masyarakat Datuk Seri Rina Mohd Harun, Ketua Bersatu Bahagian Kepala Batas Azlina Mehtab Mohd Ishak, Datin Iza Ismail dan Zuhuraina Makmur.

Bagi MPT, seramai 163 calon bertanding jawatan tersebut.

Persidangan semua bahagian Bersatu akan diadakan serentak pada 22 Ogos yang turut berlangsung pemilihan untuk jawatan tertinggi parti. Persidangan Armada bahagian pula dijadualkan pada 15 Ogos manakala 16 Ogos merupakan persidangan Srikandi bahagian, dengan kedua-dua sayap akan memilih pimpinan tertinggi peringkat pusat sewaktu persidangan bahagian.

Sementara itu semakan di laman sesawang tersebut mendapati tiada calon bagi jawatan Pengerusi Parti itu.

Pada 16 Mac lepas, Tun Dr Mahathir Mohamad disahkan menang tanpa bertanding sebagai Pengerusi Bersatu, selepas bekas perdana menteri itu tidak dicabar untuk jawatan berkenaan, setelah proses penamaan calon bertanding untuk pemilihan ahli MPT ditutup.

Bagaimanapun, keahlian Dr Mahathir dan empat lagi Ahli Parlimen iaitu Timbalan Presiden Bersatu Datuk Seri Mukhriz Tun Dr Mahathir, Ahli MPT Dr Maszlee Malik, Ketua Armada Syed Saddiq Syed Abdul Rahman dan Datuk Amiruddin Hamzah terhenti serta-merta, selepas mereka bertindak duduk di blok pembangkang pada sidang Parlimen, 18 Mei lalu.

Sewaktu penamaan calon untuk jawatan MPT, Mukhriz juga telah diumumkan akan mencabar Muhyiddin untuk jawatan Presiden parti, manakala bagi jawatan Timbalan Presiden melibatkan pertandingan tiga penjuru antara Ahmad Faizal, bekas Setiausaha Agung parti Datuk Marzuki Yahya dan Timbalan Ketua Armada Selangor yang juga Ketua Armada Ampang Anas Akashah Nazri.

Sementara itu, Syed Hamid Albar dalam kenyataan semalam berkata, pihaknya mengambil maklum hasrat calon-calon untuk mencetak nama mereka seperti dikenali umum, pada senarai calon rasmi yang akan diedarkan ke semua bahagian.

Katanya, ini termasuk gelaran darjah kebesaran dan gelaran akademik.

“Calon-calon yang berhasrat melakukan perubahan untuk cetakan rasmi nama calon mereka, bolehlah memaklumkan kepada JPP secara bertulis melalui email jpp.bersatu@gmail.com sebelum 25 Julai 2020,” tambahnya. – Bernama

See author's posts


SMK Three Rivers sedia untuk sesi persekolahan

MUKAH: SMK Three Rivers (TRS) adalah antara tiga sekolah menengah di daerah progresif ini  yang kelihatan sudah bersedia untuk kembali beroperasi.

Tinjauan Utusan Sarawak di kawasan masuk ke sekolah tersebut pada Selasa (23 Jun) menyaksikan pelajar dan ibu bapa sudah kelihatan mulai datang ke sana.

Adalah difahamkan sekolah perdana berkenaan mempunyai pelajar Tingkatan 6 dan Tingkatan 5 yang akan mengikuti persekohanan yang dijadualkan pada keesokan harinya(24 Jun).

Merupakan sesi pertama semenjak Perintah Kawalan Pergerakan(PKP) berkuatkuasa pada 18 Mac lalu, ia dikatakan melibatkan kira-kira 350 pelajar.

Pelajar-pelajar tersebut ialah seratus lebih Tingkatan Enam Atas dan dua ratus lebih Tingkatan Lima, dengan kira-kira 90 pelajar asrama.

Pihak sekolah yang dikatakan bersedia untuk sesi berkenaan juga telah membuat persiapan rapi dengan menyediakan garisan-garisan di tempat-tempat tertentu, meletakan singki di beberapa tempat di kawasan sekolah dan sebagainya sesuai dengan SOP yang ditetapkan oleh kerajaan.

Ibubapa yang menghantar anak mereka kelihatan menunggu di pondok luar sekolah pada hari tersebut namun kelihatan yakin dengan langkah-langkah keselamatan yang diambil oleh pihak sekolah.

Mereka juga diberitahu bahawa pelajar-pelajar yang sudah masuk ke asrama tidak dibenarkan sewenang-wenang untuk keluar kawasan sekolah.

Dalam masa yang sama, pihak Bomba dan Penyelamat Mukah juga telah melakukan operasi sanitasi di sekolah tersebut pada  Isnin (22 Jun).

Sekolah-sekolah menengah lain di daerah ini yang akan memulakan sesi yang sama pada 24 Jun ini ialah SMK Mukah dan SMK St. Patrick.

Setelah mengambil kira pandangan dan nasihat KKM dan MKN, KPM telah menetapkan bahawa tarikh pembukaan semula sekolah untuk pelajar kelas peperiksaan awam iaitu SPM, SVM, STPM dan STAM serta peperiksaan antarabangsa yang setara bagi seluruh negara adalah pada 24 Jun.

Oleh  Henry B Siyu

See author's posts


Hari Bung Bratak kembali disambut 1 Mei ini

KUCHING: Hari Bung Bratak bakal kembali pada 1 Mei ini selepas tiga tahun menyepi akibat pandemik Covid-19 sebelum ini.Pengerusi Persatuan Warisan Bung Bratak (BBHA) Dato Peter Minos berkata acara berkenaan  bakal dirasmikan oleh Menteri Pelancongan, Industri Kreatif dan Seni Persembahan (MTCP), Dato Sri Abdul Karim Rahman Hamzah.“Kami di Bung Bratak amat teruja dan gembira menerima khabar yang beliau akan hadir yang secara langsung menunjukkan sokongan kementeriannya kepada penganjuran Hari Bung Bratak pada 1 Mei ini.“Hari Bung Bratak merupakan sambutan tahunan yang tersenarai pada Kalender Pelancongan tahunan kementerian,”katanya dalam satu kenyataan baru-baru ini.Jelas Peter, beliau menjangkakan kehadiran para pelancong asing akan ramai seperti sebelum ini.“Musik, pakaian dan tarian tradisional Bidayuh akan dipersembahkan dengan penuh glamor pada hari tersebut.“Malah rombongan kebudayaan dari daerah Bau, Lundu, Kuching dan Serian bakal memeriahkan sambutan dengan musik dan gaya tersendiri dan ia akan kelihatan berwarna warni dan indah.” Dalam pada itu, turut diadakan festival makanan Bidayuh, pameran pakaian tradisional Bidayuh termasuklah artifak dan kraf.Tiada sebarang bayaran kemasukan dikenakan pada hari tersebut dan pengangkutan untuk naik ke kawasan bukit turut disediakan.Tambah Peter, mereka yang berminat untuk mendaki sendiri Bung Bratak, dialu-alukan, anda akan menikmati hari cuti ini yang juga merupakan Hari Pekerja.“Hari Bung Bratak memiliki keunikan tersendiri susulan ia diianjurkan di puncak Bung Bratak, ia merupakan penempatan awal bersejarah masyarakat Bidayuh ratusan tahun dahulu.Pusat Warisan Bung Bratak (BBHC) dilengkapi dua rumah panjang dan baruk dengan pemandangan alam semula jadi yang masih dikekalkan sehingga kini.“Pada 2018, seorang pelancong asing dari Belanda pernah berkata anda tidak akan mampu menjumpai festival kebudayaan lain yang lebih eksotik daripada Hari Bung Bratak, di lokasi bersejarah yang eksotik,”ujarnya.

Oleh Azreen Keria

See author's posts


Kerajaan sokong penuh industri maritim

SIBU: Sarawak terus menerima pelaburan asing hingga meletakkan negeri ini antara empat destinasi pelaburan teratas dalam Malaysia, meskipun pandemik Covid-19 melanda dunia, kata Timbalan Ketua Menteri Datuk Amar Awang Tengah Ali Hasan.

Awang Tengah yang juga Menteri Perdagangan Antarabangsa dan Industri, Terminal Perindustrian dan Pembangunan Usahawan berkata, Sarawak mampu menarik RM15.7 bilion pelaburan tahun lepas.

Jelas beliau, nilai pelaburan ini adalah kedua tertinggi di Malaysia selepas Selangor dan sejak beberapa tahun lalu.

“Pencapaian ini jelas menunjukkan tahap keyakinan tinggi pelabur, khususnya pelabur asing terhadap kepimpinan kerajaan Gabungan Parti Sarawak (GPS) yang diterajui Ketua Menteri Datuk Patinggi Tan Sri Abang Johari Tun Openg,” katanya.

Beliau berkata demikian ketika berucap merasmikan majlis pelancaran Buku Sarawak 2021 “Sarawak Maritime Industries: A Catalyst for Growth” oleh Persatuan Industri Maritim Sarawak (SAMIN) di Hotel Kingwood, pada malam Sabtu.

Penerbitan buku berkenaan merupakan kerjasama antara Kementerian Perdagangan Antarabangsa dan Industri, Terminal Perindustrian dan Pembangunan Usahawan (Mintred) dan SAMIN.

Awang Tengah berkata lagi, dasar mesra perniagaan yang ditawarkan oleh Kerajaan Negeri telah membolehkan Sarawak menjadi antara destinasi pelaburan utama di negara ini.

Katanya lagi, keamanan dan kestabilan politik di negeri ini juga turut menjadi faktor penyumbang utama.

“Tiada pelabur asing akan datang untuk melabur sekiranya tiada keamanan dan kestabilan politik di negeri ini.

“Kami mampu menjana aliran pendapatan yang sihat untuk dibelanjakan untuk membangun infrastruktur seperti jalan raya dan jambatan, utiliti, pendidikan, Bantuan Khas Sarawakku Sayang, bantuan kebajikan, dan sebagainya untuk manfaat rakyat,” katanya.

Di samping itu, beliau berkata, Sarawak adalah satu-satunya negeri yang melabur dalam tiga universiti iaitu Universiti Teknologi Swinburne di Kuching, Universiti Curtin di Miri dan Universiti Teknologi Sarawak (UTS) di Sibu.

Beliau berkata, kerajaan pimpinan GPS mengetahui kepentingan pendidikan di peringkat universiti untuk rakyat di negeri ini.

“Kita mahu setiap rakyat Sarawak diberi peluang belajar di universiti sama ada dalam atau luar negara.

“Adalah penting untuk kita membangunkan modal insan kita supaya sentiasa ada kumpulan tenaga kerja yang berbakat dan berkemahiran untuk industri kita,” ujarnya.

Justeru, beliau percaya komuniti perniagaan di Sibu akan cukup bijak melihat apa yang telah dilakukan kerajaan GPS untuk rakyat dan komuniti perniagaan.

“Sokongan berterusan anda adalah penting untuk memastikan dasar kami dan Strategi Pembangunan Pasca Covid-19 2030 dapat dilaksanakan tanpa sebarang gangguan,” tambahnya.

Pada majlis itu, beliau mengulangi sokongan penuh kerajaan Sarawak terhadap industri maritim dan mengucapkan tahniah kepada SAMIN atas kejayaan penerbitan Buku Sarawak 2021.

“Saya berharap Buku itu akan menjadi sumber rujukan yang sangat berguna mengenai industri maritim Sarawak,” katanya.

Oleh NURZILLA MOHAMAD

See author's posts


Agong seru rakyat Malaysia bantu mangsa diuji musibah

KUANTAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam, menyeru seluruh rakyat Malaysia untuk sama-sama menghulurkan bantuan kepada mereka yang diuji musibah termasuk bencana banjir.

“Kita bantu mana yang boleh… saya mengucapkan terima kasih kepada mereka dan semua agensi yang banyak membantu,” titah Seri Paduka Baginda kepada pemberita semasa berkenan mencemar duli menyantuni mangsa banjir di pusat pemindahan sementara (PPS) Sekolah Rendah Agama (SRA) Ubudiah Al-Jariah di Taman Guru di sini, semalam.

Selain PPS itu, Al-Sultan Abdullah yang diiringi anakanda Tengku Panglima Raja Kol Tengku Amir Nasser Ibrahim Shah turut berkenan menyantuni mangsa banjir di PPS Sekolah Kebangsaan (SK) Bunut Rendang dan PPS Kolej Kemahiran Tinggi MARA (KKTM) di sini.

Al-Sultan Abdullah juga berdoa supaya bencana banjir segera pulih dan mengharapkan mereka yang terkesan bersabar menghadapi ujian tersebut.

Pada kunjungan itu, Seri Paduka Baginda berkenan mengurniakan sumbangan peribadi dan bantuan barangan keperluan makanan, keperluan penjagaan diri dan kelengkapan solat kepada semua mangsa.

Banjir di Pahang bermula pada petang Isnin (6 Feb) melibatkan daerah Kuantan dan Pekan, ekoran hujan lebat yang berlarutan sejak malam sebelumnya, dengan jumlah keseluruhan mangsa ialah 5,160 orang. Banjir bagaimanapun mulai surut sejak semalam.

Selain itu, Al-Sultan Abdullah juga menambah bantuan dan doa juga perlu dipanjangkan kepada rakyat di Turkiye dan Syria yang diuji dengan tragedi gempa bumi kuat yang melanda di negara tersebut baru-baru ini.

“Harap kita dapat berdoa dan solat hajat supaya memberi sedikit sebanyak rahmah kepada mereka yang kehilangan nyawa. Kita amat sedih dengan kejadian yang berlaku di sana,” titah Seri Paduka Baginda.

Sementara itu, Nur Krisya Roslan, 26, semasa ditemui melahirkan rasa syukur kerana sumbangan yang diterima sangat membantu meringankan beban kewangan dihadapinya, memandangkan suaminya tidak dapat bekerja sejak banjir berlaku.

“Suami bekerja sendiri dengan upah harian. Hari ini baru dia boleh bekerja kerana semalam, seharian kami membersihkan rumah memandangkan air baru surut,” katanya yang berpindah ke PPS SRA Ubudiah Al-Jariah pada petang Isnin.

Kakitangan kerajaan Fadie Abdullah, 43, pula berkata pengurusan banjir di PPS KKTM adalah baik dan teratur dengan semua agensi kerap bertanya keadaan mereka empat beranak supaya selesa walaupun berada di PPS.

Banjir kali ini, menurut beliau menyebabkan rumahnya di Batu Enam di sini, dinaiki air setinggi paras paha, namun beliau bersyukur kerana amaran awal yang dikeluarkan agensi berkaitan membolehkan beliau membuat persiapan awal.

“Saya dapat mengemas dokumen penting dan mengalihkan kereta ke tempat selamat walaupun air naik agak cepat… berbanding sebelum ini, kereta turut menjadi mangsa,” katanya. – Bernama

See author's posts


Bekas penjawat awam dituduh terima suapan

IPOH: Seorang bekas penjawat awam yang didakwa atas tiga pertuduhan menerima suapan berjumlah RM149,600 pada 17 Julai lepas, semalam sekali lagi dihadapkan di Mahkamah Sesyen di sini atas tiga lagi pertuduhan menerima suapan berjumlah RM108,000.

Tertuduh, Herman Ibrahim, 45, mengaku tidak bersalah selepas ketiga-tiga pertuduhan dibacakan terhadapnya di hadapan Hakim S. Indra Nehru.

Bekas Pegawai Kebudayaan Kumpulan Selendang Perak di Pejabat Setiausaha Kerajaan Negeri Perak itu dituduh melakukan kesalahan tersebut ketika bertugas sebagai ejen kepada Sekretariat Sukma XIX Perak 2018.

Bagi pertuduhan pertama dan kedua, Herman didakwa menerima suapan masing-masing berjumlah RM50,000 pada 21 November 2018 dan RM40,000 pada 1 Februari 2019 daripada pemilik Syarikat Ainaz Marketing yang mempunyai hubungan dengan kerja rasminya di hadapan bank RHB Jalan Tun Sambanthan di sini.

Bagi pertuduhan ketiga, dia didakwa menerima RM18,000 daripada pemilik Syarikat Shadess Event Planner yang mempunyai hubungan dengan kerja rasminya di sekitar kawasan Pejabat Setiausaha Kerajaan Negeri di sini pada 18 November 2018.

Bagi ketiga-tiga pertuduhan itu, Herman didakwa mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya, jika sabit kesalahan.

Indra Nehru membenarkan tertuduh diikat jamin RM21,000 bagi kesemua pertuduhan berserta syarat tambahan perlu melapor diri di pejabat Suruhanjaya Pencegahan Rasuah Malaysia (SPRM) berhampiran, sebulan sekali dan menetapkan 19 Ogos bagi pengurusan kes.

Pendakwaan dikendalikan Timbalan Pendakwa Raya Nurul Wahida Jalaluddin dan tertuduh diwakili peguam Khairilazwar Khalil. – Bernama

See author's posts


Rampas kembali kerusi Parlimen Sibu

AKUN GIMAN

SIBU: Parlimen Sibu tidak harus menjadi kerusi tradisi kalah buat Gabungan Parti Sarawak (GPS) pada setiap kali Pilihan Raya Umum (PRU) diadakan.

Naib Presiden Parti Pesaka Bumiputera Bersatu (PBB), Datuk Dr Annuar Rapaee berkata, sudah tiga kali PRU sejak 2010 hingga 2018, calon Barisan Nasional (BN) yang kini GPS, tewas.

Bagaimanapun katanya, GPS pada PRU-15 kali ini mempunyai peluang cerah merampas semula kerusi Parlimen itu jika melihat kepada prestasi GPS di Sibu pada Pilihan Raya Negeri ke-12 (PRN-12) Disember lalu.

Annuar berkata, Dewan Undangan Negeri (DUN) Nangka yang diwakilinya akan menjadi kawasan penting untuk memenangi Parlimen Sibu berdasarkan majoriti lebih 10,000 undi pada PRN-12 lalu.

“Jika dicampur semuanya (undi dari DUN Bawang Assan dan DUN Pelawan), kita berharap boleh memenangi Parlimen Sibu kali ini.

“Atas sebab itu saya mengulangi, kita tidak boleh jadikan kerusi ini sebagai kerusi tradisi kalah. Sudah ada ‘petunjuk’ jelas di sana, di mana kita mempunyai peluang yang baik untuk menang kerusi ini,” katanya.

Beliau berkata demikian pada sidang media selepas mempengerusikan mesyuarat PBB Nangka di Dewan MUC, malam tadi.

Ahli Dewan Undangan Negeri (ADUN) Nangka itu berkata jentera pilihan raya PBB di Sibu sudah bersedia untuk memberi kerjasama kepada calon Parlimen Sibu bagi memastikan kemenangan pada PRU-15 ini.

“Kami tidak kisah sama ada calon itu dari PBB, Parti Demokratik Progresif (PDP), Parti Rakyat Bersatu Sarawak (SUPP) atau Parti Rakyat Sarawak (PRS), tetapi calon itu mestilah calon yang boleh menang di kerusi Parlimen Sibu,” katanya.

Timbalan Menteri Pendidikan, Inovasi dan Pembangunan Bakat itu menegaskan, pemilihan calon untuk Parlimen Sibu sangat penting kerana pengundi sudah semestinya memerlukan calon yang sedia berkhidmat kepada rakyat dan bukan hanya pandai berkata-kata sahaja.

“Apa yang lebih penting, calon itu haruslah memberi tumpuan kepada isu tempatan di Sibu berbanding isu nasional.

“Calon yang boleh berkhidmat maksudnya bukan calon yang hanya boleh menyalak (berkata-kata). Ya, sudah tentu pandai berkata-kata itu penting, tetapi lebih penting jika kamu boleh berkhidmat kepada rakyat di Sibu.

“Untuk menyelesaikan masalah banjir, kita mahu calon yang boleh bekerja, begitu juga dengan masalah kesesakan lalu lintas. Jadi, tidak berguna jika kita memilih calon yang hanya pandai berkata-kata sahaja.

“Sebab itu, saya sarankan cuma fokus kepada isu tempatan di Sibu, lupakan isu nasional yang tidak akan memberi banyak manfaat kepada kita,” katanya.

Beliau berharap nama calon dapat didedahkan secepat mungkin agar jentera parti dapat memperkenalkannya kepada pengundi di Sibu.

Menyentuh mengenai hasil mesyuarat itu, Annuar berkata ia antara lain membincangkan mengenai gerak kerja jentera PBB yang kembali seperti biasa selepas pandemik Covid-19.

“Pada pilihan raya lalu, kita tidak dapat berkempen dari rumah ke rumah sebab masih pandemik Covid-19, tetapi kali ini sudah dibenarkan seperti biasa. Jadi, kita akan bekerja dengan cara lama dan baru pada pilihan raya kali ini,” katanya.

See author's posts


Rebak biak patut ngetanka adat, chara pengidup

TERIMA KASIH… Datuk Snowdan Lawan nyuaka chek agih perintah penyampau RM10,000 ngagai Chairman Kelab Gendang Pampat Bukit Begunan Sri Aman, Maraja Ngumbang maya pengerami bejadi Bazaar Gawai Dayak 2022 ba Bandar Simanggang kena Hari Dua ke udah.

SIMANGGANG: Raban bansa Dayak dalam negeri tu lebih agi Iban patut nemu penyampau raban bansa diri ke enda berapa mayuh enti dibandingka enggau mayuh bengkah raban bansa bukai ba dunya tu.

Sapit Menteri Dagang Temuai, Industri Kreatif enggau Performang Arts, Datuk Snowdan Lawan mansutka jaku munyi nya maya pengerami bejadi Bazaar Gawai Dayak 2022 kena Hari Dua ke udah.

Ku iya, ba maya ke diatu semina bisi tiga juta aja raban bansa Dayak ba Sarawak lalu penyampau nya dipeda mimit amat enti dibandingka enggau penyampau raban bansa bukai ba dunya tu.

“Semua penyampau Dayak nya bedau dipechahka ngagai mayuh bengkah etnik baka Iban, Bidayuh, Orang Ulu, Melanau enggau iya ke bukai ba nengeri tu.

“Enti dibandingka enggau 24 juta raban bansa India, Melayu enggau China ba Semenanjung Malaysia, penyampau ke baka nya mimit amat sereta orang kitai patut berunding lebih dalam agi ari sukut ngetanka adat enggau chara pengidup diri empu,” ku iya.

Enti nitihha fakor nya, iya ngarapka rebak biak raban bansa Dayak patut ngembuan runding sayauka adat enggau chara pengidup diri berengkah ari diatu sebedau laun.

Ku Snowdan, rebak biak raban bansa Dayak patut muai runding malu dalam diri empu mantaika adat enggau chara pengidup nitihka chara ke patut.

“Ambika chunto, rebak biak kitai patut ngena mayuh bengkah bansa ngepan asal diri maya nyereta pengerami ba menua luar tauka ngelakukka adat enggau chara pengidup ngena media sosial.

“Nya kebuah beguna amat raban bansa Iban meseti enggau naka ulih ngetanka adat enggau main asal diri ngambika dikelala raban bansa bukai ba serata dunya jemah ila,” ku iya.

Dulu ari tu Program Bazaar Gawai Dayak 2022 ke diatur ba belakang komplek Kunsil Pelilih Sri Aman (MDSA) nya udah berengkah kena 22 Mei sereta deka ditutup kena 29 Mei.

Program nya diatur Kelab Gendang Pampat Bukit Begunan Sri Aman (KGPBBSA) lalu iya keterubah kala diatur kelab nya ba taun 2018.

Sama bisi enggau maya pengerami nya Seketeri Politik Premier Sarawak Dato Sri Doris Sophia Brodi, Sapit Residen Bagi Menua Sri Aman Elvis Didit, Pemesai Pelilih Sri Aman Mohd Ashree Wee, Chairman KGPBBSA Maraja Ngumbang, bala pemesai opis perintah, bala tuai mensia mayuh enggau bala tuai raban bansa ba endur nya.

Maya pengerami nya Snowdan mega nyuaka chek agih perintah penyampau  RM10,000 ngagai Chairman KGPBBSA kelimpah ari mayuh aktivti bukai dikena ngerami program nya.

See author's posts


Dua agensi pekerjaan terlibat penipuan tawaran kerja di luar negara

KUALA LUMPUR: Dua syarikat agensi pekerjaan dalam negara dikesan terlibat dalam jenayah penipuan tawaran pekerjaan di luar negara melibatkan rakyat Malaysia.

Menteri Dalam Negeri Datuk Seri Saifuddin Nasution Ismail berkata, hasil penguatkuasaan polis, lapan individu daripada dua syarikat terbabit telah ditahan.

“Setakat ini, dalam pengetahuan saya menerusi taklimat oleh polis, ada dua syarikat agensi pekerjaan dalam negara kita yang ditangkap. Ada lapan individu ditangkap dalam dua agensi ini,” katanya pada Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Sim Tze Tzin (PH-Bayan Baru) mengenai tindakan kerajaan terhadap agen dan agensi pekerjaan yang didapati terlibat dalam sindiket penipuan tersebut.

Pada sidang media di lobi bangunan Parlimen, Saifuddin menjelaskan syarikat agensi pekerjaan itu beroperasi di Lembah Klang dan kesemua individu yang ditangkap didakwa di bawah Seksyen 13 Akta Anti Pemerdagangan Manusia dan Anti Penyeludupan Migran (ATIPSOM).

Sementara itu, di dalam Dewan Rakyat, Saifuddin Nasution berkata terdapat empat kategori mangsa dikenal pasti hasil profiling yang dilakukan polis terhadap mereka yang diselamatkan daripada sindiket berkenaan antaranya melibatkan individu yang benar-benar tertarik dengan iklan tawaran pekerjaan di luar negara sebelum dipaksa menjadi love scammer dan scammer pelaburan.

Beliau berkata kategori kedua pula melibatkan mereka yang sudah bekerja sebagai scammer dan berjaya namun apabila tidak mencapai sasaran yang dikehendaki majikan, mereka mula menghubungi pihak berkuasa untuk diselamatkan.

“Melalui profiling yang kita buat ini, ada juga kita dapati mereka pergi (ke luar negara) awal lagi untuk aktiviti perjudian dan apabila kalah mereka pinjam ‘Ah Long’ kemudian mereka tidak dapat balik dan hubungi polis kata mereka mangsa.

“Kategori terakhir kita berjaya bawa balik tetapi dia pergi semula. Hancur luluh pasukan polis apabila diberitahu kita kesan mereka pergi semula dan mereka hubungi minta tolong selamatkan mereka. Ini bukan fakta awang-awangan,” katanya.

Menjawab soalan asal Sim berkenaan jumlah terkini rakyat Malaysia yang terlibat dan telah diselamatkan, Saifuddin Nasution berkata dianggarkan 339 individu terlibat dan daripada jumlah itu, 218 telah diselamatkan dan baki 121 dalam kategori terkandas.

Menjawab soalan tambahan Datuk Seri Takiyuddin Hassan (PN-Kota Bharu) mengenai langkah kerajaan memperkukuhkan jenayah siber, Saifuddin Nasution berkata satu rang undang-undang berkaitan usaha menangani ancaman jenayah siber akan dibawa ke Parlimen, Julai nanti.

“Aspek perundangan ini penting kerana jenayah ini merupakan jenayah yang sangat kompleks, sofistikated dan dinamik bermaksud elemen undang-undang sedia ada dalam negara belum sempurna lagi untuk membendungnya,” katanya. – Bernama

See author's posts


Nurseri TZR berjaya hasilkan baja organik tingkat kualiti pokok keladi

KUALA TERENGGANU: Sebuah nurseri di Kampung Tanjung Aur dekat Telemong di sini, bukan sahaja berjaya menghasilkan formulasi set baja organik yang menjadikan kualiti keladi lebih menarik, malah berupaya merimbunkan pokok hiasan yang ‘digilai’ ramai itu dalam tempoh singkat.

Dr Sh Marzety Adibah Al-Sayed Mohamad yang merupakan pemilik nurseri Taman Zety Roses (TZR) berkata, baja yang dihasilkan di tapak semaiannya itu mampu menjadikan daun pokok keladi lebih besar, tinggi selain warnanya lebih cerah.

“Pohon keladi juga merimbun dalam hanya kira-kira tiga bulan sahaja berbanding proses sebenar yang mengambil masa bertahun-tahun,” katanya kepada pemberita di sini.

Bekas Pensyarah Kaunseling dan Psikologi di Pusat Pengajian Pembangunan Sosial dan Ekonomi Universiti Malaysia Terengganu (UMT) itu berkata, TZR kini menjadi satu-satunya pusat pembenihan dan penyelidikan keladi berskala besar di negara ini.

Beliau berkata, TZR sebelum ini pernah tular sebagai ‘Cameron Highlands Terengganu’ kerana mempunyai koleksi lebih 700 spesies bunga ros, namun sejak tahun lepas pihaknya turut mengusahakan tanaman keladi hiasan kerana mendapat permintaan yang tinggi daripada pelanggan.

“Setakat ini, TZR mempunyai lebih 1,000 pokok keladi daripada 500 spesies termasuk jenis hibrid. Harga dijual bermula dari RM35 hingga RM6,800 untuk anak pokok, manakala keladi dewasa mencecah hingga RM50,000.

“Kami juga membekalkan anak keladi kepada lebih 50 nurseri di seluruh negara di samping menyediakan khidmat bimbingan penjagaan pokok yang sempurna untuk pelanggan… Nurseri bunga ros masih kekal sebagai teras perniagaan kami,” katanya yang mempunyai 33 pekerja tempatan sepenuh masa.

Sh Marzety Adibah berkata, koleksi yang paling popular di TZR ketika ini ialah keladi spesies Pharaoh Mask atau lebih dikenali sebagai ‘topeng firaun’.

Dalam pada itu katanya, TZR turut berkolaborasi dengan UMT dan Jabatan Pertanian Negeri Terengganu untuk memperkasakan lagi industri tanaman hiasan menerusi pelbagai kajian.

– Bernama

See author's posts


Jambatan Ng. Mujong ikonik perpaduan

KAPIT: Jambatan Nanga Mujong yang berdiri megah menjadi ikonik perpaduan rakyat di Bahagian Kapit amnya dan Sarawak secara keseluruhannya.

Ketua Menteri, Datuk Patinggi Abang Johari Tun Openg berkata, semua kabel yang menghubungkan antara jambatan tersebut menunjukan rakyat saling memberikan sokongan antara satu sama lain untuk membangunkan Sarawak.

“Jambatan Nanga Mujong ini adalah ikonik perpaduan rakyat di bahagian Kapit dan Sarawak secara keseluruhannya,” jelasnya semasa berucap dalam lawatan kerja ke Jambatan Nanga Mujong, semalam.

Katanya, Kerajaan Gabungan Parti Sarawak (GPS) kini sedang dan akan melaksanakan projek infrastruktur di kawasan Baleh dengan suntikan dana yang besar.

“Ia termasuk jalan akses ke Empangan Baleh bermula dari Jambatan Nanga Mujong sepanjang 73 kilometer dengan kos RM1.2 bilion (sedang dilaksanakan), Jalan raya Nanga Sepanggil/Tunoh (diluluskan RM600 juta) dan Jalan raya Rh. Nyamok/Ng. Serau/Nanga Gaat/SMK Baleh/Sg. Kain dalam dua fasa (RM550 juta diluluskan untuk pelaksanaan dalam RMK12).

“Selain itu, Kerajaan Sarawak juga membiayai pembinaan Jambatan Batang Baleh, Jambatan Sg. Banyau, Sg. Mujong siap dengan kos RM123 juta dan Jambatan Sg. Merirai berjumlah RM2.3 juta,” ujarnya.

Datuk Patinggi Abang Johari yang juga Presiden GPS berkata, Bahagian Kapit telah menerima pembangunan infrastruktur yang jelas selepas kawasan tersebut diletakkan di bawah bidang kuasa URDA.

“Perkara pertama yang saya lakukan dalam lawatan pertama saya ke Kapit selepas mengambil alih daripada Allahyarham Pehin Sri Adenan pada 2017 ialah menubuhkan URDA,” ujarnya.

Katanya, pendekatan dengan penubuhan URDA membolehkan proses pembangunan berlaku secara ‘bottom-up’ dan tumpuan serta sumber dapat diberi kepada kawasan berkenaan supaya perlaksanaannya lebih berkesan.

“Rakyat Sarawak kini bijak untuk menilai apa yang benar atau sebaliknya berhubung maklumat yang disiarkan di media sosial,” ujarnya.

Turut hadir Timbalan Ketua Menteri, Tan Sri Datuk Amar Dr James Jemut Masing, Menteri Perdagangan Dalam Negeri dan Hal Ehwal Pengguna Malaysia yang juga Ahli Parlimen Kapit, Datuk Alexander Nanta Linggi, Menteri Pelancongan, Kesenian, Kebudayaan, Belia dan Sukan Datuk Abdul Karim Rahman Hamzah serta yang lain.

Oleh AKUN GIMAN/EARL ANEK

See author's posts


Jong Un sedar dari koma?

SEOUL: Media rasmi Korea Utara semalam memaparkan pemimpin utama mereka, Kim Jong Un menghadiri mesyuarat pemimpin kanan dan mengeluarkan amaran berhubung pandemik Covid-19 dan bencana taufan, susulan spekulasi antarabangsa berhubung tahap kesihatannya.

Komen Jong Un dibuat susulan maklumat berhubung tahap kesihatannya, selepas agensi perisik Korea Selatan memberitahu, beliau menyerah sebahagian kuasa kepada kakaknya, Kim Yo Jong.

Bekas pembantu kepada mendiang Presiden Korea Selatan, Kim Dae Jung menerusi satu hantaran di Facebook turut mendakwa, Pemimpin Korea Utara itu berada dalam keadaan koma, walaupun tiada bukti kukuh mengenainya.

Jong Un bagaimanapun mempengerusikan mesyuarat pada Selasa, lapor agensi berita rasmi KCNA, dan bercakap mengenai kelemahan pada usaha kecemasan menangani pandemik Covid-19 selain persediaan menghadapi taufan Bavi yang dijangka melanda negara itu minggu ini.

Korea Utara, negara miskin dengan sistem kesihatan yang buruk dan tidak mampu menangani pandemik tidak melaporkan sebarang kes sejak Covid-19 melanda seluruh dunia.

Jong Un dipaparkan dalam akhbar Rodong Sinmun, sedang mempengerusikan mesyuarat, mengenakan sut berwarna putih dan menghisap rokok.

Beliau menegur beberapa kelemahan dalam usaha mencegah dan menggesa pendekatan lebih kukuh diambil bagi mengatasi kekurangan itu, lapor KCNA.

Bulan lalu, Pyongyang melaksanakan perintah berkurung ke atas bandar Kaesong, berhampiran sempadan Korea Selatan, selepas mengesyaki seorang penduduk membawa virus berkenaan.

Perintah itu ditamatkan awal bulan ini walaupun jangkitan terbabit tidak pernah disahkan. – AFP

See author's posts


10 tangkapan, cubaan rentas daerah

KUCHING: Sebanyak 10 tangkapan dan satu kompaun harian telah dikeluarkan oleh pihak polis semalam atas kesalahan  cubaan merentas daerah.

Timbalan Ketua Menteri, Datuk Amar Douglas Uggah Embas berkata, sebanyak 6,634 jumlah permohonan pergerakan antara daerah telah diterima oleh 28 buah Ibu Pejabat Daerah Polis Diraja Malaysia (PDRM) di seluruh Sarawak.

“Ini menjadikan jumlah kumulatif adalah sebanyak 102,359 permohonan dan daripada jumlah kumulatif tersebut, sebanyak 93,662 telah diluluskan, dan

8,697 ditolak.

“Pasukan pematuhan juga dilaporkan telah memantau sebanyak 1,813 lokasi iaitu di pasar raya (223), restoran (302), kilang (22), bank(158), pejabat kerajaan (94),

Penjaja (7), pasar tani awam (111), tempat ibadah (91), tempat riadah (44), tapak pembinaan (24) dan lain-lain (737),” katanya kepada pemberita dalam satu kenyataan semalam.

Menurut Uggah, Kementerian Kerajaan Tempatan dan Perumahan Sarawak sehingga semalam juga telah menerima 23,321 notifikasi perniagaan dan industri.

Dalam perkembangan lain, bagi memperhalusi arahan yang telah dikeluarkan berhubung syarat kemasukan ke Sarawak, untuk urusan perniagaan mereka perlu melampirkan jadual pergerakan untuk dipertimbangkan, katanya.

Manakala bagi penjawat awam yang

menghadiri mesyuarat di Semenanjung, Sabah dan Labuan, mereka perlu mendapat surat pengesahan daripada Ketua Jabatan yang mana dalam surat tersebut perlu dinyatakan tarikh bertolak dan kembali, jelas Uggah.

Bagi kedua-dua kumpulan ini mereka tidak akan dikenakan prosedur pengendalian standard (SOP) untuk

warganegara yang masuk ke Sarawak.

Bagaimanapun, semua pegawai dikehendaki untuk mengambil langkah penjagaan kesihatan yang tinggi sebelum, semasa dan selepas urusan mereka.

“Kepada semua rakyat Sarawak yang terkandas di Semenanjung, Sabah dan Labuan dan tidak dapat mengambil sampel atas sebab-sebab tertentu mereka dibenarkan balik ke Sarawak dengan syarat mereka akan diambil sampel di Sarawak.

“Kos untuk pengambilan sampel tersebut pula akan ditanggung oleh Kerajaan Sarawak,” ujarnya.

Beritahunya lagi, bagi kemasukan pekerja minyak dan gas, SOP yang telah dikeluarkan sebelum ini masih terpakai untuk syarat mereka masuk ke Sarawak.

Oleh Sheila Zaidi

See author's posts


25 keluarga terima bantuan makanan

AKUN GIMAN

SIBU: Seramai 25 pintu atau keluarga dari tiga buah rumah panjang di Sungai Pinang dan Nanga Tutus ‘tercicir’ daripada menerima bantuan makanan dalam usaha kerajaan meringankan beban rakyat semasa menghadapi pandemik Covid-19.

Daripada jumlah itu, seramai 15 pintu keluarga dari Rumah Lilian Linus, Sungai Pinang, Rumah Bembang, Sungai Pinang (1) dan Rumah Sop Senin, Nanga Tutus (9).

Menurut Tuai Rumah Lilian, 15 keluarga dari 24 pintu rumah panjangnya tidak menerima bantuan makanan itu yang diagihkan pada 19 April 2020 oleh ahli-ahli Parti Rakyat Bersatu Sarawak (SUPP).

“Sebelum ini, agihan bantuan makanan oleh Parti Sarawak Bersatu (PSB) dan Parti Progresif Demokratik (PDP), semua pintu keluarga ada menerima bantuan.

“Mengapa untuk bantuan ketiga ini, 15 pintu keluarga ini tidak menerima bantuan,” jelasnya kepada pemberita semalam.

Katanya, semasa bantuan itu hendak diagihkan pada 19 April lepas, beliau tidak dimaklumkan oleh pihak terbabit.

Beliau hanya mengetahui bantuan itu telah diagihkan selepas melihat hantaran seorang penduduk dari Nanga Tutus dalam laman Facebook.

“Bantuan seperti ini sepatutnya diberikan tanpa mengira fahaman politik,” ujarnya.

Difahamkan, perkara terbabit telah dipanjangkan kepada Jawatankuasa Pengurusan Bencana Bahagian Sibu, termasuk kepada Residen Bahagian Sibu, Setiausaha Politik Ketua Menteri, Daniel Bujal dan Menteri Muda Kesihatan Awam, Dr Annuar Rapaee.

Selain Lilian, penduduk rumah panjang beliau yang tidak menerima bantuan ialah Menjais Meli, Ano Sabaleh, Jampi Nuing, Ukien Insol, Gellau Merapoh, Richard Minggu Abong, Buga Arong, Siong Jampi, Pelon Chendan, Boniface Gaong, Rose Munang, Semon Menjais, Lomi Kuang dan Kunjan Munang.

Sembilan penduduk Rumah Sop yang tidak menerima bantuan ialah TR Sop Senin, Goyang Mawan, Dennis Gasan, Edwin Umpun Kerakok, Biah Ubin, Minah Jamo, Manggi Gamang, Albert Sibat Neringai dan Aba Bangong, selain Jackqualine Lenyun Majin dari Rumah Bembang.

See author's posts


PIKAS dilancarkan

KUALA LUMPUR: Program Imunisasi Industri Kerjasama Awam-Swasta (PIKAS) Covid-19 yang bertujuan membantu mempercepat vaksinasi khususnya golongan pekerja dilancarkan, semalam.

PIKAS yang diumumkan pada 12 Jun 2021 dilancarkan di Selangor dengan disaksikan Perdana Menteri, Tan Sri Muhyiddin Yassin diiringi Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali.

Dalam kenyataan Kementerian Perdagangan Antarabangsa dan Industri (MITI) semalam, selain Selangor, vaksinasi untuk sektor pembuatan itu juga akan dimulakan di Pulau Pinang dan Johor secara serentak yang akan memberi tumpuan kepada subsektor pembuatan kritikal.

Subsektor ini penting semasa Perintah Kawalan Pergerakan, memandangkan mereka adalah sebahagian rantaian bekalan produk dan perkhidmatan yang perlu termasuk untuk menyokong kelancaran fungsi infrastruktur seperti sistem penjagaan kesihatan awam, jelas kementerian itu.

“Program PIKAS dilaksanakan sebagai langkah responsif kepada cadangan daripada persatuan industri, dewan perniagaan serta Perusahaan Kecil dan Sederhana (PKS) untuk membantu mempercepat vaksinasi bagi rakyat khususnya pekerja, untuk mencapai imuniti kelompok dalam kalangan masyarakat.

“Ini amat penting dalam melindungi pekerja daripada risiko jangkitan Covid-19 kerana keselamatan mereka dapat memastikan ekonomi kembali rancak dan terus berdaya tahan,” jelas MITI.

Pada sidang video dengan wakil kesatuan sekerja yang diadakan pada Selasa, Mohamed Azmin memberi jaminan bahawa pekerja yang menyertai program itu tidak akan dibebani dengan kos tambahan.

Beliau turut menekankan, dua dos vaksin akan diberi secara percuma dan majikan perlu menanggung kos pentadbiran proses vaksinasi dan tidak dibenarkan untuk memotong gaji pekerja bagi membiayai kos yang terlibat, menurut MITI.

Kongres Kesatuan Sekerja Malaysia (MTUC) dan kesatuan sekerja lain telah menyatakan sokongan mereka terhadap program PIKAS dan menyambut baik pelaksanaannya untuk memastikan keselamatan pekerja, jelas MITI.

Bagaimanapun, mereka telah menyuarakan keprihatinan terhadap pelaksanaan PIKAS oleh peserta industri, terutama berkaitan kos yang terlibat dalam proses vaksinasi tersebut.

Mohamed Azmin juga memaklumkan kerajaan akan meningkatkan kadar vaksinasi pada Jun, Julai dan Ogos dengan menyasarkan imuniti kelompok dapat dicapai berdasarkan strategi peralihan keluar yang ditetapkan dalam Pelan Pemulihan Negara yang diumumkan pada Selasa.- Bernama

See author's posts


Platform ketengahkan produk Sarawak di Semenanjung

KUALA LUMPUR: Usahawan Sarawak disaran agar lebih proaktif membabitkan diri di dalam program-program untuk mempromosikan produk mereka ke pasaran yang lebih luas.

Menteri Muda Pembangunan Usahawan dan Perusahaan Kecil dan Sederhana merangkap Menteri Muda e-Dagang Sarawak, Datuk Mohd Naroden Majais berkata, program-program sedemikian akan membuka lebih banyak peluang peniagaan di Malaysia malah ke luar negara.

“Kita pada mulanya hanya menjangka penjualan mereka akan mencecah RM80,000 namun pencapaian terkini mereka amatlah memberansangkan,” tambahnya lagi.

Menurut Naroden, program mampu mengetengahkan barangan negeri Sarawak ke pasaran yang lebih besar di Semenanjung yang mana dalam tempoh tiga hari pertama program tersebut, sebanyak RM160,000 telah diperolehi dari 29 peserta dari Sarawak.

Beliau ditemui pemberita di sebuah hotel di Nilai, Negeri Sembilan sebelum Pelancaran Karnival Bumi Kenyalang (KBK) yang dibakal dirasmikan oleh Menteri Kementerian Perdagangan Dalam Negeri dan Hal Ehwal Pengguna (KPDNHEP), Datuk Alexander Nanta Linggi di AEON Mall Nilai.

Jelasnya, program sedemikian diadakan buat julung kalinya di Negeri Sembilan di mana sebelum diadakan di Johor, Kuala Lumpur dan Singapura.

Beliau mengajak rakan-rakan, khususnya yang berdekatan dengan Nilai, Negeri Sembilan agar mengunjungi AEON Mall Nilai bagi mencuba dan mengenali barangan serta produk dari Sarawak.

Pada masa sama, Naroden menyaran agar usahawan memanfaatkan internet untuk aktiviti perniagaan bagi memudah segala urus niaga serta mempromosikan produk mereka dengan cara lebih mudah dan lebih luas.

“Kita di Sarawak amat bersyukur kerana Ketua Menteri Datuk Patinggi Abang Johari Tun Openg dan Kerajaan Sarawak telah memperkenalkan Digital Ekonomi ke Sarawak sejak dua tahun lepas,” tambah Naroden lagi.

KBK adalah Inisiatif AEON bagi memartabatkan barangan buatan Malaysia yang bertujuan sebagai inisiatif untuk menjana pendapatan bagi peniaga Perusahaan Kecil dan Sederhana (PKS) sepanjang tempoh Perintah Kawalan Pergerakan Pemulihan (PKPP).

KBK adalah program anjuran bersama AEON Retail Malaysia, KPDNHEP, Kementerian Perdagangan Antarabangsa dan Industri, Terminal Perindustrian dan Pembangunan Usahawan, Sarawak (MINTRED) dan Perbadanan Pembangunan Ekonomi Sarawak (SEDC) yang berlangsung dari 14 hingga 30 September 2020.

See author's posts


Dr Richard terus giat berkempen

SARIBAS: Calon muka baharu Gabungan Parti Sarawak (GPS) bagi kerusi Parlimen Betong, Dr. Richard Rapu terus giat berkempen dalam usaha mengekalkan kerusi itu di tangan GPS.

Terbaharu, beliau berkunjung ke kawasan Dewan Undangan Negeri (DUN) Saribas, ditemani Timbalan Menteri Pembangunan Kesejahteraan Komuniti Mohamad Razi yang juga Ahli Dewan Undangan Negeri (ADUN)  N35 Saribas.

Mereka melawat bilik gerakan Ranting Parti Pesaka Bumiputera Bersatu (PBB) Kampung Lalang.

Dr Richard mengantikan Datuk Robert Lawson Chuat yang mengundur diri secara sukarela.

Beliau berdepan calon Parti Keadilan Rakyat (PKR) dari gabungan Pakatan Harapan (PH) Patrick Kamis dan calon Bebas, Hasbie Satar.

See author's posts


Ribuan saksi acara antarabangsa ‘Bike Week’ di Sibu

SIBU: Ribuan pengunjung membanjiri Dataran Tun Tuanku Bujang Fasa 2 untuk menyaksikan Ulangtahun Ke-10 ‘Sibu International Bike Week 2022’, malam tadi.

Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah telah menyempurnakan majlis perasmian program itu.

Dalam ucapannya, Karim yang juga Ahli Dewan Undangan Negeri (ADUN) Asajaya berkata, Sibu International Bike Week adalah ‘bikes festival’ yang terbesar di Sarawak.

“Kepada mereka yang datang berkunjung ke bandar Sibu untuk Sibu International Bike Week ini, harapan saya tuan-tuan dan puan-puan semua dapat menikmati keindahan yang terdapat di bandar ini dan juga apa yang boleh diperoleh di bandar Sibu ini.

“Kepada mereka ini selamat datang dan selamat kembali dengan selamat. Kepada pihak penganjur Razz Chopper saya mengucapkan syabas dan tahniah untuk ulang tahun ke-10 Sibu International Bike Week, dengan cukup baik sekali,” katanya.

Abdul Karim berkata, kementeriannya akan sentiasa bersama-sama untuk memastikan festival ini terus dibantu untuk tahun-tahun yang akan datang.

Beliau percaya penganjuran festival seperti ini banyak manfaat kepada mereka yang terlibat dalam keusahawanan jualan dan sebagainya.

“Sedikit sebanyak mereka akan turut sama meraih keuntungan jualan-jualan. Selain itu, mereka yang datang untuk bersama-sama malam ini akan dapat berhibur,” katanya.

Sibu International Bike Week 2022 turut disertai oleh peserta dari Brunei dan Indonesia.

Pada majlis itu, Razz Chopper turut menghulurkan sumbangan kepada Masjid An-Nur Sibu.

Turut hadir ialah Presiden Razz Chopper MC Abdul Razak Abdul Salam serta yang lain.

Oleh AKUN GIMAN

See author's posts


Usaha sama tamatkan SFRSC

KUALA LUMPUR: Unit Uzma Bhd, Uzma Energy Ventures (Sarawak) Sdn Bhd dan EQ Petroleum Developments Malaysia Sdn Bhd (EnQuest), telah melaksanakan hak menamatkan bersama kontrak perkhidmatan risiko lapangan kecil (SFRSC) Tanjong Baram dengan Petroliam Nasional Bhd (PETRONAS), susulan berlakunya ‘‘economic cut-off’ mengikut syarat-syarat kontrak perkhidmatan risiko (RSC).

Uzma, dalam makluman kepada Bursa Malaysia semalam berkata, dengan penamatan SFRSC itu, PETRONAS akan membayar balik baki perbelankaan modal dan operasi yang boleh dibayar balik kepada Uzma dan EnQuest selama sembilan bulan berikutnya.

PETRONAS menganugerahkan RSC kelima kepada Uzma dan EnQuest pada 27 Mac 2014, bagi pembangunan dan pengeluaran di lapangan minyak Tanjong Baram terletak enam kilometeri dari Sarawak.

Uzma memiliki 30 peratus pegangan dalam Tanjong Baram RSC secara kerjasama dengan EnQuest, memiliki baki 70 peratus cent interest in the project, was the lead operator.

Objektif kontrak tersebut adalah untuk membangunkan dan menghasilkan petroleum dari lapangan Tanjong Baram.

SFRSC Tanjong Baram dimeterai enam tahun lepas apabila harga minyak berada kira-kira AS$90 setong dan peluang diberikan oleh PETRONAS bagi syarikat perkhidmatan tempatan untuk menyertai dalam pembangunan dan operasi lapangan.

Lapangan itu terdiri daripada pelantar ringan tanpa kendalian kru dengan pengeluaran terikat kepada West Lutong Platform PETRONAS Carigali Sdn Bhd menerusi saluran paip pengeluaran fleksibel. Lapangan Tanjong Baram mencapai minyak pertama pada Ogos 2015.

Pengarah Urusan dan Ketua Pegawai Eksekutif Uzma Bhd Datuk Kamarul Redzuan Muhamed berkata bersama-sama dengan EnQuest, mereka berjaya mengendalikan kemudahan itu dengan selamat sejak 2014.

“Menerusi pelaksanaan teknologi imovatif dan operasi kos efektif, kami dapat mengekalkan pengeluaran lapangan kecil ini bagi empat tahun meskipun harga minyak rendah,” kata Kamarul Redzuan sambil menambah kedua-dua pihak menghargai PETRONAS kerana memberikan peluang kepada mereka untuk mempamerkan keupayaan sepanjang kontrak.

Penamatan kontrak itu tidak akan memberi sebangan kesan ketara ke atas pendapatan dan aset bersih syarikat tersebut bagi tahun kewangan yang berakhir 30 Jun 2020 dan berterusan. – Bernama

See author's posts


Warholm sasar rekod dunia

KARSTEN Warholm berazam untuk memecahkan rekod 400m berhalangan dunia dalam pertemuan Czech Golden Spike pada Rabu, dua minggu setelah ketinggalan rekod tiga dekad dengan hanya 0.09sec.

Pada 23 Ogos, peserta dari Norway berusia 24 tahun itu mencatat 46.87 saat di Diamond League di Stockholm, mencipta rekod baru Eropah.

Ia merupakan masa kedua terpantas dalam sejarah di belakang masa 46.78 saat Kevin Young yang dicatat pada Sukan Olimpik Barcelona pada 1992.

Warholm merupakan penambahan akhir dalam senarai permulaan untuk pertemuan Golden Spike di Ostrava di timur Republik Czech dengan penganjur hanya mengesahkan namanya pada lalu.

Acara akan dibuka untuk sehingga 5,000 peminat dengan langkah Covid-19, dibahagikan kepada sepuluh sektor dengan masing-masing maksimum 500 peminat.

Juara lompat bergalah Olimpik, Thiago Braz akan menentang juara dunia dua kali Sam Kendricks dan juara Olimpik 2012, Renaud Lavillenie.

Acara lompat kijang dijangkakan bakal menjanjikan saingan menarik dengan juara Olimpik dua kali Christian Taylor bersama juara dunia berganda Pedro Pablo Pichardo dan peserta dari Burundi, Fabrice Zango Hugues yang memiliki catatan lompatan dunia 17.43 meter.

Acara lontar peluru lelaki akan menampilkan Ryan Crouser yang mendahului kedudukan tahun ini dengan 22.91 meter manakala dalam jarak 1,500 meter wanita, penyandang juara Olimpik, Faith Kipyegon akan berhadapan naib juara Olimpik Rio 2016, Genzebe Dibaba.

Bintang lain termasuk peserta lompat tinggi Gianmarco Tamberi dan Maksim Nedasekau dan pelari jarak jauh Sifan Hassan, penyandang juara dunia 1,500m dan 10,000m, yang mencipta rekod dunia baru satu jam pada Jumaat lalu. – AFP

See author's posts


Jangan lalai gunakan perkakas elektrik

ENGKILILI: Penduduk rumah panjang di Sri Aman dinasihat agar tidak lalai dalam menggunakan perkakas elektrik atau bahan api di dalam rumah masing-masing kata Menteri Muda Kesejahteraan Komuniti, Datuk Francis Harden Hollis.

Malahan beliau juga turut menasihat penduduk rumah panjang agar melakukan semula pendawaian litar eletrik di kediaman masing-masing jika ia sudah melebihi tempoh 10 tahun demi mengelak berlaku masalah litar pintas.

“Kebakaran adalah satu kejadian yang amat merugikan. Atas sebab itu adalah amat penting untuk setiap penduduk rumah panjang mengamalkan sikap lebih bertanggungjawab dalam menangani kejadian kebakaran di kediaman mereka kelak.

“Tolong utamakan keselamatan penghuni rumah panjang yang lain. Jangan biarkan semua penghuni rumah panjang mengalami musibah kebakaran hanya disebabkan oleh kelalaian kita sendiri kelak,” kata beliau.

Harden yang juga Ahli Dewan Undangan Negeri (ADUN) Simanggang berkata demikian ketika hadir bagi menyaksikan upacara penyerahan derma kepada keluarga mangsa kebakaran di Rumah Panjang Nanga Rasau, Engkilili baru-baru ini.

Selain itu beliau juga turut menasihat ahli Jawatankuasa Kemajuan dan Keselamatan Kampung (JKKK) agar rajin menghadiri kursus kebombaan yang dianjur berdekatan dengan kawasan mereka nanti.

“JKKK juga mungkin boleh menganjurkan kursus dan demonstrasi memadam api di rumah panjang mereka sendiri agar penduduk akan lebih bersedia menghadapi situasi buruk seperti kebakaran pada masa akan datang.

“Justeru saya berharap agar JKKK dapat bertindak meningkatkan tahap keselamatan dan kesedaran penduduk di rumah panjang mereka demi mengurangkan risiko kejadian kebakaran,” kata Harden.

Terdahulu beliau pada upacara itu telah mewakili 19 penderma untuk menyampaikan sumbangan kepada 18 keluarga dari Rumah Naga dan Rumah Atit yang terjejas akibat kejadian kebakaran yang memusnahkan rumah panjang mereka pada 15 September lepas.

Oleh Valentine Ngumbang

See author's posts


PRU-15: Cuaca baik pagi esok, tapi mungkin hujan petang

KUCHING: Jabatan Meteorologi Malaysia (MetMalaysia) meramalkan cuaca baik di Sarawak pada hari mengundi untuk Pilihan Raya Umum Ke-15 (PRU-15) di negeri ini esok hari.

Bagaimanapun, pemilih yang layak disyorkan untuk turun mengundi pada sebelah pagi berikutan jangkaan berlaku hujan dan ribut petir di sesetengah kawasan pada sebelah petang.

Pengarah Jabatan MetMalaysia Sarawak, Khairul Najib Ibrahim berkata cuaca mungkin sedikit berawan dan mendung tetapi tiada yang signifikan.

“Cuma sebelah petang jangkaan adalah sedikit hujan.

“Oleh itu, kami mengesyorkan pemilih-pemilih di Sarawak untuk mengundi pada sebelah pagi kerana dijangka hujan dan ribut petir pada sebelah petang,” katanya dalam program bual bicara Sejahtera Asia, terbitan TVS hari ini.

Antara kawasan yang diramalkan hujan ialah kawasan berdekatan pantai seperti Mukah dan Bintulu yang akan menerima hujan yang agak banyak.

“MetMalaysia hari ini juga telah mengeluarkan amaran peringkat kuning sejak semalam di Miri, Limbang dan sebahagian kawasan di Kapit namun dijangka akan berakhir pada lewat malam ini.

“Mengikut keadaan semasa, berkemungkinan besar di bahagian Miri, Limbang dan sebahagian kawasan di Kapit akan banjir kerana kita dapati cuaca banyak tertumpu di kawasan ini,” katanya.

Beliau menasihatkan orang ramai untuk terus peka dengan cuaca semasa bagi memastikan keselamatan mereka terjamin sepanjang hari mengundi berlangsung.

Orang awam dinasihatkan untuk sentiasa merujuk laman web www.met.gov.my dan semua laman media sosial serta memuat naik aplikasi myCuaca bagi mendapatkan maklumat terkini dan sahih.

Oleh NUR AIN OTSMAN

See author's posts


149 premis disanitasi

SHEILA ZAIDI

KUCHING: Jabatan Bomba dan Penyelamat Malaysia (JBPM) Sarawak meneruskan
lagi operasi sanitasi di beberapa lokasi sekitar Kuching, Serian, Bintulu dan
Miri semalam.

Penolong Pengarah Operasi Negeri, Tiong Ling Hii berkata, setakat jam 5.00
petang semalam, pihaknya telah menjalankan operasi sanitasi di tiga lokasi
Kuching, satu lokasi di Serian, Bintulu dan Limbang dan empat lokasi Miri.

“Untuk kawasan Kuching, operasi dilaksanakan di Depo Dewan Bandaraya
Kuching Utara (DBKU) dan Ibu Pejabat DBKU, Pejabat Pos Besar Kuching dan Block
D1, kuarters Pasukan Gerakan Am (PGA) Batu Kawa.

“Dalam operasi sanitasi semalam, pihak kami turut dibantu oleh pegawai
DBKU,” katanya kepada pemberita dalam satu kenyataan semalam.

Menurut Tiong, bagi tempoh 30 Mac sehingga semalam, JPBM Sarawak telah
melakukan kerja sanitasi di 149 premis di seluruh negeri.

Katanya, antara premis yang disanitasi ialah 39 pasar awam, 20 tempat
perhimpunan, 35 tempat ibadat, 34 di bangunan kerajaan, 16 kenderaan
pengangkutan, 10 kawasan perumahan, dua di pasar raya dan tiga hotel.

Sementara itu, jumlah operasi yang telah dijalankan mengikut daerah ialah
sebanyak 58 di Kuching, diikuti Miri (39), Sarikei (13), Kota Samarahan (9),
Limbang (11), Sibu (3), Betong (3), Bintulu (7) dan Sri Aman (5).

Tambah Tiong, kerja sanitasi itu turut dibantu Angkatan Pertahanan Awam
Malaysia (APM), Pihak Berkuasa Tempatan, Kementerian Kesihatan Malaysia (KKM),
Pejabat Daerah, Jabatan Sukarealawan Malaysia dan Polis Bantuan.

Katanya lagi, sejak 23 Mac hingga semalam, JBPM Sarawak telah melaksanakan
44 Misi Bantuan Kemanusiaan dan Bencana (HADR) di negeri ini.

See author's posts


22 Julai bukan hari Sarawak merdeka

Sebelum 2016 dan berpuluh tahun lalu, tiada siapa hirau tarikh 22 Julai atau tepat lagi 22 Julai 1963. Ia berlalu begitu sahaja, manakala sebilangan pakar sejarah membuat tafsiran tersendiri berdasarkan kajian ilmiah mengenai tarikh keramat itu.Bukan salah siapa. Tetapi jika ada kemahuan di situ ada jalan. Ia perlu ‘political will’ (kehendak politik) untuk melakukan sesuatu hingga menjadi realiti.Sebagai seorang bekas wartawan dan peguam, mungkin terdetik di hati Pehin Sri Adenan Satem untuk melakukan sesuatu demi Sarawak, ketika hayatnya.Maka enam tahun lalu, Adenan yang ketika itu Ketua Menteri, mengisytiharkan 22 Julai sebagai Hari Sarawak. Sambutan pertamanya ialah pada 22 Julai 2016 selepas tarikh itu diisytihar cuti umum bagi negeri ini.“Pengisytiharan ini adalah untuk kenang jasa generasi lama yang berjuang untuk Sarawak,” kata Allahyarham Adenan atau lebih dikenali sebagai ‘Tok Nan’ ketika itu.Tetapi malangnya, Tok Nan tidak sempat untuk meraikan Hari Sarawak seterusnya apabila menghembus nafas terakhir pada 11 Januari 2017 di Pusat Jantung Sarawak. Alfatihah.Hasrat terpendam untuk mengadakan Hari Sarawak dipercayai sudah bermula sejak 2012 lagi.Namun, sehingga hari ini masih ramai yang keliru – Apa itu Hari Sarawak? Apakah ia tarikh sebenar kemerdekaan Sarawak? Bagaimana pula 16 September sebagai Hari Malaysia.Buku ‘The Rising Moon’ yang ditulis oleh Prof Michael Leigh, berkaitan politik Sarawak melalui hasil tesis PhD beliau mendedahkan 22 Julai 1963 adalah hari Kabinet Sarawak yang pertama atau kabinet perikatan, dibentuk.Menurut Leigh adalah tidak tepat untuk menyatakan Sarawak memperoleh kemerdekaan dari British pada 22 Julai 1963.Ini kerana kata beliau, gabenor British masih memegang kuasa penuh hingga 16 September 1963.Nada yang sama turut disuarakan pakar sejarah Sarawak, Datu Dr Sanib Said yang bertegas menyatakan 22 Julai bukan tarikh sebenar kemerdekaan Sarawak kerana penjajah British masih berkuasa di Bumi Kenyalang sehingga 15 September 1963.Malah bekas Pengarah Muzium Sarawak itu dalam satu temuramah dengan akhbar nasional Berita Harian sebelum ini mengesahkan Sarawak menjadi sebuah negara hanya dalam tempoh kira-kira 20 jam.“Saya membuat kajian mengenai tarikh sebenar kemerdekaan Sarawak sejak lebih 30 tahun lalu. Banyak sumber saya jadikan rujukan dan hasilnya sudah saya peroleh yang jelas menunjukkan tarikh kemerdekaan Sarawak bukanlah pada 22 Julai 1963.“Tanggal 22 Julai 1963 itu sebenarnya tarikh Sarawak mencapai status negara `berkerajaan sendiri’, tetapi pemimpin tempatan masih terikat dengan arahan serta perintah daripada kuasa penjajah.“Pada tarikh itu, Gabenor Inggeris terakhir di Sarawak, Sir Alexander Waddell, mewartakan pelantikan Stephen Kalong Ningkan (mendiang, Tan Sri) sebagai Ketua Menteri pertama Sarawak.“Pada masa sama, Jawatankuasa Tertinggi atau Kabinet negeri dibentuk dan semua Menteri menerima watikah daripada Waddell. Berikutan pelantikan Ketua Menteri serta barisan Kabinetnya, pentadbiran Sarawak dijalankan oleh pemimpin tempatan termasuk Datuk Abdul Taib Mahmud (kini Tun) yang ketika itu memegang portfolio Komunikasi dan Kerja Raya.“Tetapi kuasa perlembagaan masih dipegang oleh Gabenor Inggeris di peringkat negara Sarawak manakala kuasa tertinggi terhadap Sarawak masih lagi hak mutlak Ratu Elizabeth di London. Gabenor kalangan rakyat tempatan juga hanya dilantik pada 16 September 1963, jadi macam mana kita boleh mengatakan Sarawak merdeka pada 22 Julai 1963?,” katanya.Ketika polemik isu itu sebelum ini, Datuk Patinggi Tan Sri Abang Johari Tun Openg dilaporkan sebagai berkata bahawa perdebatan mengenai ‘Hari Sarawak’ tidak akan berakhir kerana masing-masing mempunyai pandangan dan tafsiran.“Jadi biarlah ahli-ahli sejarah membincangkannya. Yang penting kita meraikan sambutan Hari Sarawak ini sebagai hari penting dalam sejarah pentadbiran negeri.“Apa juga pandangan, apa jua tafsiran, yang penting kuasa sudah berada di tangan kita. Itu yang paling utama,” katanya.Malah ada yang mempertikaikan mengenai usaha pentadbiran Brooke menyerahkan pentadbiran negeri ini kepada anak tempatan yang dikaitkan dengan Perlembagaan 1941.Tok Nan dan Abang Johari sendiri sebelum ini pernah menjelaskan bahawa salah satu daripada sembilan prinsip utama Perlembagaan 1941 yang dikenali sebagai ‘Nine Cardinal Principles’ ada menyebut mengenai usaha untuk mempersediakan anak negeri ini ke arah berkerajaan sendiri.Malangnya perlembagaan yang dirangka pada September 1941 oleh Charles Vyner Brooke itu tidak sempat dilaksanakan kerana menjelang Disember tahun sama, Sarawak diserang oleh Jepun.“Kerana itulah juga kita meraikan hari 22 Julai 1963, kerana pada tarikh ini, prinsip pentadbiran anak tempatan ini telah menjadi kenyataan,” kata Abang Johari.Sebelum ini di dalam laman sosial, ada pihak mendakwa usaha Brooke untuk memberikan kuasa pentadbiran kepada anak Sarawak itu sebagai mencelarukan fakta yang sedia ada.“Fakta inilah yang dijadikan pegangan oleh kelompok yang menentang penjajahan, kerana mereka beranggapan pentadbiran Brooke berhasrat menyerahkan pentadbiran kepada kerajaan tempatan, dan bukan menyerahkannya kepada Kerajaan Koloni British,” kata Abang Johari.Ketika pertama kali sambutan Hari Sarawak, barisan kepemimpinan negeri mengenakan pakaian kot serba putih, bertali leher belang kuning dan hitam serta bersongkok.Ini termasuk Tok Nan sendiri dan timbalannya ketika itu, Datuk Patinggi Tan Sri Abang Johari Tun Openg selain Yang di-Pertua Negeri, Pehin Sri Tun Abdul Taib Mahmud, yang juga anggota kabinet pertama Sarawak pada 1963.Ia persis pakaian keluarga Brooke yang memerintah Sarawak selama 105 tahun.Pemerintahan Rajah Putih bermula dari James Brooke sebagai Rajah pertama yang memerintah Sarawak mulai 1841 hingga kematiannya pada 1868,Charles Brooke (3 Ogos 1868 hingga kematiannya 17 Mei 1917 dan Charles Vyner Brooke mulai 24 Mei 1917 hingga 1 Julai 1946.Ketika sambutan kali pertama Hari Sarawak enam tahun lalu, satu visualisasi atau pentomin diadakan bagi menggambarkan pentadbiran negeri ini sejak 1599 hingga 1842 di bawah pentadbiran Kesultanan Brunei.Pentomin adalah lakonan semula situasi tanpa dialog dengan skripnya dibaca pihak lain bagi mengiringi lakonan itu.Ia diteruskan dengan era pentadbiran Brooke dari 1842 hingga 1941 sebelum kemasukan Jepun, diikuti pentadbiran Koloni British dari 1946 hinggalah kepada pembentukan Malaysia.Ia turut diselitkan dengan sedikit tumpuan kepada peristiwa penting pada 1963 itu termasuk hak-hak istimewa Sarawak yang dipersetujui sebelum membentuk Malaysia.Perkara ini sebenarnya terkandung dalam persetujuan oleh Laporan Jawatankuasa Antara Kerajaan (IGC) yang menjadi lampiran kepada Perjanjian Malaysia.Selamat Hari Sarawak yang diraikan secara rasmi di Sibu esok.* Penulis adalah Penasihat Editorial Eksekutif Utusan Sarawak

See author's posts


KLIA antara lapangan terbang terbaik dunia

KUALA LUMPUR: Lapangan Terbang Antarabangsa Kuala Lumpur (KLIA) berjaya meraih kedudukan terbaik dalam tinjauan Kualiti Perkhidmatan Lapangan Terbang (ASQ) bagi suku keempat 2021 yang dijalankan oleh Majlis Lapangan Terbang Antarabangsa (ACI).

Pencapaian itu diraih bersama sembilan lapangan terbang antarabangsa lain dalam kategori lebih 40 juta penumpang setahun yang mencapai skor atau markah penuh 5.00 dalam tinjauan global tersebut, demikian menurut Malaysia Airports Holdings Bhd (MAHB).

Pengarah Urusan MAHB, Datuk Iskandar Mizal Mahmood berkata, KLIA juga secara konsisten telah meraih skor penuh 5.00 bagi elemen ‘berasa selamat dan terjamin’ ASQ bagi 2021.

“Keadaan bertenang sebelum ini (susulan pandemik) telah membolehkan kami melaksanakan banyak penambahbaikan dan skor ASQ yang sempurna itu hanya mengesahkan lagi usaha yang dilakukan oleh keseluruhan komuniti lapangan terbang ini.

“Malah, pencapaian untuk berada dalam kelompok lapangan terbang global terbaik merupakan satu pengiktirafan untuk negara ini,” katanya dalam satu kenyataan semalam.

Keputusan tinjauan ASQ itu diumumkan oleh ACI baru-baru ini yang bertanggungjawab menanda aras lapangan terbang terbaik dunia dari segi kepuasan penumpang secara menyeluruh terhadap keselamatan, kemudahan, perkhidmatan dan kebersihan terminal.

Iskandar berkata prospek industri penerbangan Malaysia juga kekal positif termasuk perkembangan pada Januari lepas melibatkan kehadiran sebuah syarikat penerbangan baharu serta penambahan beberapa laluan penerbangan baharu.

MAHB telah mengalu-alukan penerbangan sulung oleh SKS Airways di landasan pendek (STOL) Pangkor dan Redang dan kedua-dua lokasi itu menerima penerbangan harian menggunakan pesawat jenis Twin Otter dari Lapangan Terbang Sultan Abdul Aziz Shah di Subang.

Selain itu, empat laluan penerbangan baharu itu telah diperkenalkan oleh AirAsia pada bulan sama bagi meningkatkan kesalinghubungan antara Malaysia Barat dan Malaysia Timur.

Laluan tersebut adalah Kuching – Langkawi, Pulau Pinang – Sibu, Johor Bahru – Bintulu serta Kota Kinabalu – Kuala Terengganu.

Menurut Iskandar, oleh kerana perjalanan antarabangsa masih berdepan sekatan, prestasi aliran trafik penumpang kumpulan berkenaan dipacu oleh pergerakan domestik.

“Bagi Malaysia, aliran domestik tersebut mencatatkan sebanyak 2.5 juta penumpang pada bulan lepas iaitu 90 peratus daripada keseluruhan pergerakan penumpang di negara ini,” katanya.

Pada Januari lepas, sebanyak 8,700 pergerakan membabitkan jumlah purata penumpang harian dicatatkan, meningkat dua kali ganda berbanding November 2021 namun lebih rendah berbanding Disember 2021 dengan purata 2,000 penumpang harian.

Beliau berkata, Disember juga secara konsisten kekal sebagai bulan kemuncak dengan pergerakan penumpang tertinggi dalam setahun, prapandemik serta ketika tempoh pandemik Covid-19.

Penyambungan semula operasi jualan tiket bagi Laluan Perjalanan Lengkap Vaksin pada akhir bulan lepas serta perjalanan umrah pada 8 Februari lepas turut menjadi perkembangan positif dalam pemulihan perjalanan antarabangsa. Pengendali lapangan terbang itu mencatatkan sejumlah 4.7 juta penumpang pada Januari 2022 bagi kedua-dua operasi di Malaysia dan Turki, penyusutan sebanyak 11 peratus berbanding bulan sebelumnya sebanyak 5.3 juta penumpang.- Bernama

See author's posts


Industri MICE rancakkan ekonomi negara

KUALA LUMPUR: Industri mesyuarat, insentif, persidangan dan pameran (MICE) berperanan penting dalam menarik tumpuan pelabur, sekali gus membawa pelaburan langsung asing (FDI) ke dalam negara.

Bagaimanapun, sejak pandemik Covid-19 melanda dunia, industri ini terpaksa menghentikan sementara aktivitinya mulai awal tahun ini dan mengakibatkan pendapatan pelbagai pihak terutama penganjur acara serta penggiat perhotelan dan pelancongan terjejas.

Ahli Majlis Tertinggi Malaysia Persatuan Penganjur dan Pembekal Persidangan dan Pameran (MACEOS), Jaggarao Simancha berkata meskipun kerajaan telah memberi kelonggaran apabila membenarkan penganjuran persidangan dengan had kehadiran sebanyak 250 orang namun pihaknya berharap keadaan akan bertambah baik selepas berakhirnya Perintah Kawalan Pergerakan Pemulihan (PKPP) pada 31 Ogos ini.

“Industri ini merupakan industri pertama yang ditutup akibat Covid-19, dan serta-merta pelbagai pameran dan persidangan yang telah dirancang sejak tahun lepas terpaksa dibatalkan sehingga satu tarikh akan datang.

“Ini meletakkan pemain industri dalam keadaan tenat selepas terpaksa menanggung kerugian,” katanya semasa menjadi tetamu dalam program Ruang Bicara yang disiarkan saluran Bernama TV malam tadi.

Program yang dihoskan Sherkawi Jirim kali ini membincangkan topik ‘Industri Pameran Pemangkin Ekonomi Negara’.

Jaggarao berkata sehingga kini pihak penganjur acara MICE masih dalam situasi tunggu dan lihat sebelum melakukan perancangan selepas PKPP ditamatkan.

“Kami berharap pihak kerajaan dapat menimbangkan kelonggaran untuk memberikan laluan hijau (green lane) kepada negara yang telah berjaya mengawal penularan Covid-19 seperti Taiwan, Jepun, Korea Selatan, Thailand, Vietnam dan Singapura untuk datang ke Malaysia.

“Industri ini (penganjuran MICE) lebih teratur berbanding dengan pasar malam contohnya, kerana setiap pusat konvensyen mempunyai sistem yang lengkap dan mampu mematuhi prosedur operasi standard yang telah ditetapkan,” katanya.

Beliau berkata selain menarik tumpuan pelabur asing ke dalam negara, industri MICE juga memainkan peranan penting untuk menarik ketibaan pelancong ke dalam negara sekali gus merancakkan pelbagai sektor khususnya pelancongan.

Sebagai contoh, Pameran Udara dan Maritim Antarabangsa Langkawi (LIMA) yang menarik perhatian peserta industri serta pelancong dari serata dunia telah melonjakkan sektor perlancongan di pulau bebas cukai itu selain melakar nama Langkawi di persada antarabangsa, katanya.

LIMA bagi edisi 2019 juga telah menyaksikan lebih RM4 bilion janji niaga dan kontrak ditandatangani.

“Maka, penting untuk penganjuran pameran serta persidangan berjalan seperti biasa selepas berakhirnya Covid-19 ini untuk merancakkan semula ekonomi negara,” katanya. – Bernama

See author's posts


Pertahankan Kanun Tanah Negeri – Abang Jo

LAWAS: Kerajaan Sarawak di bawah Gabungan Parti Sarawak (GPS) memberi jaminan akan terus mempertahankan Kanun Tanah Negeri sebagai hak mutlak negeri ini.

Ketua Menteri, Datuk Patinggi Abang Johari Tun Abang Openg berkata pihaknya tidak akan berkompromi dalam perkara ini meskipun pengurusan tanah terpaksa melihat undang-undang dalam Perlembagaan Malaysia dan Perjanjian 1963.

Sehubungan itu, Kerajaan Sarawak akan melihat apa juga peruntukan dalam Perjanjian Malaysia sebagai asas untuk melihat hak negeri ini yang terhakis secara sengaja atau tidak sengaja.

“Waktu perundingan yang dipengerusikan di antara mantan Perdana Menteri Tun Mahathir Mahathir dulu, saya telah menyenaraikan kepada jawatankuasa tanah di bawah senarai negeri.

“Banyak perkara lain timbul, kadang-kadang orang nak menyentuh hal tanah, saya dan rakan- rakan GPS akan mempertahankan perkara ini,” kata beliau pada Hari Inovasi dan Integriti Tanah dan Survei (HIITS) 2020 semalam.

Seterusnya Abang Johari menegaskan bahawa Sarawak mempunyai autonomi ke atas tanah negeri.

“Tanah negeri adalah autonomi kita dan Sarawak mempunyai Kanun Tanah Negeri dan bukan Kanun Tanah Nasional,” ujarnya.

Pendirian itu dizahirkan oleh Abang Johari kepada pihak tertentu yang cuba menggabungkan undang-undang Kanun Tanah Negeri dengan undang-undang lain.Selain itu kata beliau, ada juga pihak yang tidak memahami mengenai Seksyen 6 dan Seksyen 18 sehingga menimbulkan masalah dan kontroversi.

“Bagaimanapun pegawai- pegawai Jabatan Tanah dan Survei (JTS) telah berjaya memberi penjelasan efektif kepada pihak yang berkepentingan mengenai perkara tersebut,” katanya.

Turut hadir, Timbalan Ketua Menteri Datuk Amar Awang Tengah Ali Hasan, Timbalan Menteri Pembangunan Luar Bandar Malaysia Datuk Henry Sum Agung, Timbalan Menteri Pengangkutan Hasbi Habibollah, Menteri Muda Pemodenan Pertanian, Tanah Adat dan Pembangunan Wilayah Datuk Dr Abdul Rahman Ismail, ADUN Batu Danau Paulus Palu Gumbang, Setiausaha Kerajaan Negeri Datuk Amar Jaul Samion, Pengarah JTS Sarawak Abdullah Julaihi, Residen Bahagian Limbang Ir Ahmad Denney Ahmad Fauzi dan kenamaan lainnya.

Oleh Adeng Edrus

See author's posts


Dua sekolah tidak beroperasi

MARUDI: Dua sekolah rendah Sekolah Kebangsaan (SK) Long Lenei dan SK Benawa tidak beroperasi kerana paras air di kawasan sekolah agak dalam dan berisko untuk pelajar datang ke sekolah.

Ketua Jabatan Bomba dan Penyelamat Malaysia Zon 6 Miri Tuan Law Poh Kiong mengesahkan paras air di kedua-dua kawasan tersebut menahan dan menaik.

Dalam pada itu, kawasan lain yang masih terjejas banjir ialah Rumah Vincent Klu, Tanjung Upar mempunyai 33 pintu dengan ketinggian air empat setengah kaki (keadaan air menaik), Rumah Sumping Bandang Linei Hilir (46 pintu ) dengan ketinggian air sedalam satu kaki, dari bawah rumah panjang.

Turut terjejas Rumah Anthony Gaong, Sg Linei (14 pintu) dengan ketinggian air satu kaki dari bawah rumah panjang, Rumah Rok Anji Linai Pulih (16 pintu), dengan ketinggian air satu kaki dari bawah bawah rumah panjang.

Rumah panjang lain yang masih dinaiki air ialah Rumah Lajang Manggie, Sg Linei Hilir (29 pintu) dengan ketinggian air satu kaki darii bawah rumah panjang, Long Maro (53 pintu) dengan ketinggian air empat kaki, Kampung Benawa Marudi (62 pintu) dengan ketinggian air empat kaki dari bwah rumah, Kampung Narum Marudi (7 pintu) dengan ketinggian air, tiga kaki dari bawah rumah, Kampung Kuala Tutoh (71 pintu) dengan ketinggian air, tiga kaki dari bawah rumah panjang.

Sementara Kampung Kuala Tutoh yang mempunyai 71 pintu dengan paras air setinggi tiga kaki dari bawah rumah panjang, Rumah Asong Jaban, Kampung Linei Bukit (33 pintu) dengan ketinggian air sekaki dari bawah rumah panjang, Rumah Chabop Diau, Lubok Aman (19 pintu) dengan ketinggian air tiga kaki dari bawah rumah panjang, Rumah Mugang Jalian, Tanjong Upar (8 pintu) dengan ketinggian air dua kaki dari bawah rumah panjang, Rumah Jipun Jantan, Sg Gaong (14 pintu) dengan paras air setinggi tiga kaki sehingga empat kaki dari bawah rumah panjang dan Lubok Nibong, pasar Lama (3 pintu) ketinggian air satu kaki dari aras tebing dan air masih menahan di semua kawasan yang terjejas banjir.

Oleh Jiku Juguong

See author's posts


Balotelli bakal tinggalkan Brescia

MASA depan Mario Balotelli dengan Brescia kekal tidak menentu setelah presiden kelab Itali itu berkata ‘fikirannya tidak lagi’ dengan kelab kampung halamannya.

“Mario adalah anak lelaki yang tidak biasa dan juga jelas bahawa fikirannya tidak lagi bersama kita, tidak ada yang perbezaan daripada apa yang sering dia lakukan,” kata Massimo Cellino kepada Telelombardia.

“Saya sukannya dan berharap suasana di rumah dan keinginan untuk tersenarai dalam pasukan kebangsaan akan memberinya kebaikan. Kami semua kecewa,” katanya.

Balotelli, yang memiliki 36 penampilan untuk Itali menyertai Brescia musim panas lalu ketika dia mensasar untuk kembali ke pasukan kebangsaan untuk Euro 2020 yang ditangguhkan karena pandemik Covid-19.

Namun pemain berusia 29 tahun itu hanya menjaringkan lima gol dalam 19 perlawanan dengan kelab Lombardy berada di tangga terbawah Serie A ketika kejuaraan digantung pada 10 Mac.

Bekas penyerang Inter Milan, Manchester City dan Liverpool itu tidak hadir dalam latihan sejak dia kembali di Itali pada 5 Mei.

Dia menjadi sasaran sentimen perkauman di Verona awal musim ini dan mengancam akan keluar padang.

“Adalah menjadi kesalahan untuk menyalahkan semua perkara ke atas Mario. Tetapi ada kekecewaan mungkin juga di pihaknya,” tambah Cellino.

Balotelli, yang dilahirkan di Sicily tetapi diangkat dan dibesarkan di luar Brescia, bersetuju dengan perjanjian tiga tahun dengan juara Serie B musim lalu setelah dibebaskan oleh Marseille. – AFP

See author's posts


Sidang DUN: RM8 juta naik taraf kemudahan, perolehan aset Hospital Kanowit

KUCHING: Kerajaan Persekutuan telah meluluskan RM8 juta di bawah Rancangan Malaysia ke-12 (RMK-12) Rolling Plan Pertama pada 2021 untuk cadangan projek naik taraf dewan bedah dan pusat hemodialisis Hospital Kanowit.Timbalan Menteri Kesihatan Awam, Perumahan dan Kerajaan Tempatan Michael Tiang Ming Tee berkata, projek itu kini di peringkat pra-pelaksanaan.“Bagi mesin Hemodialisis (HD) di Hospital Sarikei, terdapat 16 mesin disediakan untuk 16 mata.“Pada masa ini terdapat 60 pesakit yang menerima perkhidmatan hemodialisis di Hospital Sarikei dan 16 mesin HD adalah mencukupi untuk menampung keperluan penduduk di Sarikei,” katanya.Beliau berkata demikian ketika persidangan hari kedua Dewan Undangan Negeri (DUN) Sarawak ke-19 penggal kedua di sini, hari ini.Tambahnya lagi, bilangan mesin hemodialisis di Sarawak adalah mencukupi buat masa ini untuk menyediakan perkhidmatan hemodialisis di 21 hospital dan empat klinik kesihatan di Sarawak.“Walau bagaimanapun, jabatan sedang mengemukakan cadangan menaik taraf kemudahan dan perolehan aset setiap tahun kepada Kementerian Kesihatan Persekutuan untuk peluasan perkhidmatan.“Jabatan telah diberikan peruntukan sebanyak RM365,000 di bawah dana BPG Projects yang merangkumi kerja-kerja menaik taraf melibatkan sistem Private Automatic Branch Exchange (PABX) dan kerja-kerja berkaitan serta kerja-kerja penggantian keseluruhan paip bawah tanah dan sistem dalam bangunan perubatan,” ujarnya.Terdahulu jelasnya, pada masa ini Hospital Sarikei mempunyai tiga ambulans yang berfungsi.Katanya lagi, jabatan telah mengemukakan permohonan kepada Kementerian Kesihatan Persekutuan (KKM) untuk mendapatkan ambulans baharu melalui pembelian pusat dan tiga ambulans akan diperuntukkan ke Hospital Sarikei secara berperingkat.Oleh Azreen Keria

See author's posts


Kejohanan e-Sukan Piala Datuk Sebastian

MYAC / WX Production telah mengadakan Kejohanan E-sukan iaitu bagi merebut Piala Datuk Sebastian Ting Musim Ke-2 bersempena sambutan Hari Malaysia yang ke-57.

Pertandingan telah diadakan pada 12 dan 13 September sehingga esok bertempat di Permaisuri Imperial City Mall, Miri di sini.

Terdapat dua kategori dipertandingkan iaitu Mobile Legend Bang Bang (MLBB) dan Player Unknown Battleground (PUBG).

Seramai 500 orang menyertai pertandingan ini yang mana sebanyak 32 kumpulan dibuka kepada MLBB manakala 68 kumpulan lagi dibuka kepada PUBG.

Tujuan utama pertandingan ialah memberi kesedaran kepada belia tentang betapa pentingnya Hari Malaysia ini terhadap rakyat Sarawak.

Hari Malaysia merupakan hari yang sangat bersejarah kerana ia merupakan hari peringatan penubuhan persekutuan Malaysia yang bertarikh pada 16 September 1963.

Di samping itu, penganjuran pertandingan ini turut memaparkan penglibatan aktif para belia dalam sambutan Hari Malaysia yang ke 57 ini.

Pertandingan telah ditaja sepenuhnya oleh Menteri Muda Pelancongan, Kesenian dan Kebudayaan Datuk Sebastian Ting Chiew Yew.

Turut menghadiri pertandingan tersebut ilah Presiden Sarawak Esports Association (SESA) Afiq Fadhli Narawi sebagai tanda sokongan kepada penganjuran E-Sukan seumpama ini.

Oleh Akmal Adib Yusup

See author's posts


SARAWAK MASUK PPN 2

KUCHING: Jawatankuasa Pengurusan Bencana Sarawak(JPBS) memutuskan untuk beralih ke Fasa 2 Pelan Pemulihan Negara (PPN) mulai 14 Julai ini, jam 12.01 tengah malam.

JPBS dalam satu kenyataan memaklumkan keputusan tersebut diambil setelah membuat penilaian risiko dan mengambil kira nilai-nilai ambang bagi ketiga-tiga indikator PPN.

Infografik Garis Panduan (SOP) ‘Pelan Perjalanan Sarawak Menuju Pemulihan: 4 Fasa’ telah dimuat naik bagi memudahkan orang ramai memahami kebenaran serta larangan Garis Panduan (SOP) dari satu fasa ke fasa berikutnya yang akan dilaksanakan sepanjang tempoh keempat-empat fasa di Sarawak.

Garis Panduan (SOP) yang terperinci bagi fasa-fasa tertentu akan dikeluarkan oleh Majlis Keselamatan Negara (MKN) dan dapat dimuat turun dari laman web: https://www.mkn.gov.my.

Dalam pada itu, JPBS memaklumkan Sarawak merekodkan satu kes kematian baharu melibatkan kes jangkitan Covid-19 semalam sekali gus menjadikan kes kematian meningkat kepada 433 kes.

Kes kematian ke-433 yang direkodkan melibatkan seorang perempuan warga tempatan yang berumur 59 tahun dan mempunyai komorbid darah tinggi dan kencing manis.

Oleh RYNNA SHA’ERRA

See author's posts


PKPDB bermula tengah malam semalam

KUALA LUMPUR: Kerajaan akan menguatkuasakan Perintah Kawalan Pergerakan Diperketatkan Bersasar (PKPDB) secara pentadbiran di kawasan Penjara Alor Setar, Kedah, termasuk kuarters kakitangan, selama 14 hari bermula 12.01 tengah malam semalam (5 Oktober).

Menteri Kanan (Kluster Keselamatan) Datuk Seri Ismail Sabri Yaakob berkata, pelaksanaan PKPDB itu bertujuan membendung jangkitan dan penularan Covid-19 di situ selain membolehkan aktiviti pengesanan kes secara bersasar dilaksanakan.

“Kementerian Kesihatan (KKM) telah mengesahkan terdapat peningkatan kes positif Covid-19 di kawasan penjara itu. Mengambil kira peningkatan jumlah kes yang berlaku, kerajaan atas nasihat Menteri Kesihatan telah

memutuskan untuk melaksanakan PKPDB secara pentadbiran,” katanya, dalam kenyataan berhubung Perintah Kawalan Pergerakan Pemulihan (PKPP) semalam.

Beliau berkata, sepanjang tempoh itu, sebarang pergerakan keluar dan masuk melibatkan kawasan tersebut termasuk lawatan oleh keluarga tahanan adalah tidak dibenarkan.

Dalam pada itu, Ismail Sabri berkata, seramai 433 individu ditahan atas kesalahan ingkar arahan PKPP semalam dengan 345 individu telah dikompaun, 60 direman dan bakinya dijamin.

Beliau berkata, antara kesalahan ialah tidak memakai pelitup muka (157 orang), aktiviti dalam pub atau kelab malam (126), gagal menyediakan peralatan atau rekod butiran diri (49), penjarakan fizikal (46), aktiviti perjudian (36), menggaji warga asing tanpa permit yang sah (18), serta satu tangkapan pendatang tanpa izin.

Mengenai Operasi Benteng, Ismail Sabri berkata, 76 pendatang tanpa izin dan seorang penyeludup ditangkap kelmarin dalam operasi bersepadu melibatkan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Jabatan Imigresen Malaysia, Jabatan Kastam Diraja Malaysia, Agensi Kawalan Sempadan Malaysia (Aksem) dan agensi lain yang mengawal ketat sempadan negara.

“Daripada jumlah itu, pasukan ATM Rejimen Pertama Kor Armor Diraja berjaya menahan 27 pendatang tanpa izin atas kesalahan tidak mempunyai dokumen pengenalan diri yang sah serta cuba untuk keluar dari Malaysia melalui jalan yang tidak diwartakan di sekitar Hotel Tiara, Desaru, Bandar Penawar, Johor,” katanya.

Beliau berkata, sebanyak 101 sekatan jalan raya Operasi Benteng juga dilaksanakan kelmarin yang me- libatkan PDRM, Aksem dan ATM.“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” kata- nya.

Sementara itu, sejak 24 Julai hingga kelmarin, seramai 40,607 individu telah pulang ke tanah air melalui pintu masuk sempadan antarabangsa dan kesemua mereka ditempatkan di 67 hotel dan 12 premis lain termasuk institut latihan awam dan institusi pengajian swasta.

Beliau berkata, daripada jumlah itu, 9,138 individu sedang menjalani proses kuarantin wajib manakala 106 orang dihantar ke hospital untuk rawatan, dan 31,363 individu lagi telah didiscaj dan dibenarkan pulang.

Kesemua mereka pulang dari 34 negara iaitu Filipina, Thailand, Indonesia, Kemboja, Singapura, Vietnam, Brunei, Laos, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand, Ame- rika Syarikat dan Ethiopia. – Bernama

See author's posts


KOM tidak mahu ambil risiko

KESATUAN Olahraga Malaysia (KOM) kemungkinan tidak menganjurkan sebarang kejohanan sekurang-kurangnya untuk tempoh dua bulan lagi susulan peningkatan kes Covid-19 di negara ini.

KOM sebelum ini merancang untuk menganjurkan kejohanan tertutup pada Oktober, namun Pesidennya Datuk S.M Muthu(gambar)menjelaskan bahawa badan induk sukan olahraga itu merasakan keadaan masih belum betul-betul selamat untuk menganjurkan pertandingan.

Keputusan kemungkinan dibuat pada mesyuarat agung tahunan (AGM) persatuan pada 24 Oktober depan, sama ada menganjurkan kejohanan dalam skala lebih kecil dengan acara tertentu untuk memastikan atlet berada dalam keadaan baik menjelang kelayakan Sukan Olimpik Tokyo 2020.

Atlet tukul besi negara Jackie Wong yang juga pemegang rekod kebangsaan dengan catatan balingan 68.22 meter, menjadi atlet pertama dijangkiti Covid-19 pada Mac lepas, dan menerima rawatan di Hospital Subu lebih 70 hari.

“Kami tidak mahu mengambil risiko kerana penganjuran kejohanan akan melibatkan banyak pihak termasuk atlet, jurulatih dan pegawai teknikal. Mungkin kami akan anjurkan kejohanan berasingan mengikut acara seperti kategori lompatan, larian dan balingan.

“Harapan kami, pada tahun depan, jika keadaan mengizinkan, kami bercadang untuk anjurkan dua kejohanan domestik pada setengah tahun pertama.

“Ia penting kepada atlet untuk melakukan persiapan bagi menghadapi kejohanan kelayakan ke Tokyo dan Sukan SEA Vietnam pada November,” katanya kepada Bernama.

Muthu berkata atlet kurang  bernasib baik kerana tidak dapat menyertai mana-mana kejohanan sama ada peringkat domestik mahupun antarabangsa dalam masa terdekat susulan penularan pandemik Covid-19 yang berlaku secara global.

Olahraga Dunia mengumumkan tempoh kelayakan untuk atlet yang belum layak ke Sukan Olimpik Tokyo bermula pada 21 Disember depan hingga 29 Jun 2021. Temasya Sukan Olimpik 2020 ditangguhkan kepada tarikh baharu iaitu pada 23 Julai 2021 berikutan pandemik Covid-19. -Bernama

See author's posts


Belia menganggur disaran sertai program sukarelawan tentera

KUCHING: Kerajaan Persekutuan harus mempertimbangkan untuk melaksanakan program perkhidmatan ketenteraan sukarela kepada belia yang menganggur untuk berkhidmat kepada negara, kata Senator Dato’ Ahmad Ibrahim.

Jelasnya, dengan peningkatan kadar pengangguran di seluruh dunia termasuk Malaysia, kerajaan mesti memikirkan penyelesaian untuk menangani isu itu.

“Salah satu penyelesaian yang boleh mereka pertimbangkan ialah melaksanakan program perkhidmatan ketenteraan sukarela untuk golongan muda yang menganggur untuk mengambil masa dua tahun, pada gaji minimum.

“Setelah selesai, mereka kemudian boleh berusaha untuk bekerja di sektor awam atau swasta atau bahkan dalam penguatkuasaan undang-undang seperti menyertai pasukan polis,” katanya dalam satu kenyataan.

Lepasan sekolah kemudiannya akan dilatih menjadi individu yang berdisiplin dan pemikir kritis.

“Adalah baik kita mendisiplinkan anak muda kita dan memberi pendedahan kepada mereka.

“Apabila mereka didisiplin oleh tentera, mereka akan memikirkan kesetiaan kepada negara dan Raja.

“Malah mereka akan tunjukkan rasa cintakan bangsa, negara dan rakyat.

“…Dan dengan adanya program ini juga akan menyatupadukan golongan belia supaya mereka lebih berfikiran terbuka.”

Senator Ahmad juga meminta kementerian seperti Kementerian Pendidikan, Kementerian Sumber Manusia dan Kementerian Pembangunan Usahawan dan Koperasi bekerjasama dalam mengenal pasti sektor yang memerlukan tenaga kerja.

“Kementerian Pembangunan Usahawan dan Koperasi boleh memikirkan sektor mana yang memerlukan pekerja, dan kemudian memaklumkan kepada Kementerian Pendidikan yang seterusnya boleh merangka program secara khusus untuk mendidik atau melatih semula mereka.

“Kementerian Sumber Manusia pula kemudiannya akan mencari jalan untuk menyokong (usaha) dan ketiga-tiga (kementerian) harus bekerjasama dan memberi tumpuan untuk menangani kadar pengangguran di negara ini.

“Kerajaan mesti realistik mengenai perkara itu. Ini kerana khuatir jika ia tidak ditangani, golongan muda yang menganggur mungkin akan memberontak.

“Kita bukan hanya bercakap tentang undi semasa pilihan raya tetapi kita bercakap tentang orang yang merusuh kerana mereka lapar dan menganggur.

“Kita perlu mengambil tindakan yang perlu untuk mewujudkan jalan bagi mereka mencari pekerjaan,” tegasnya.

Oleh Azreen Keria

See author's posts


Penarik kereta didakwa ugut anggota polis

KUALA KUBU BHARU: Seorang penarik kereta didakwa di Mahkamah Majistret di sini semalam atas pertuduhan melakukan ugutan melalui telefon terhadap seorang anggota polis.

Omar Abdul Latif, 41, bagaimanapun mengaku tidak bersalah selepas pertuduhan terhadapnya dibacakan di hadapan Hakim Nurul Mardhiah Mohammed Redza yang bertindak sebagai Majistret.

Tertuduh didakwa telah menakutkan secara jenayah melalui telefon terhadap Lans Koperal, C. Govindan, 30, di perkarangan Balai Polis Hulu Bernam, Hulu Selangor di sini pada 10.46 malam, 21 Julai 2019 mengikut Seksyen 507 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.

Terdahulu Timbalan Pendakwa Raya, Ahmad Zuhaini Muhamad Amin menawarkan jaminan RM5,000 dengan seorang penjamin.

Bagaimanapun, Omar yang tidak diwakili peguam merayu jaminan rendah kerana dia menanggung keluarga.

Mahkamah membenarkan tertuduh diikat jamin RM2,000 dengan seorang penjamin dan menetapkan 21 Julai untuk sebutan kes bagi lantikan peguam.– Bernama

See author's posts


Janji tangani pelbagai masalah di Bandar Raya Kuching

KUCHING: Calon Gabungan Parti Sarawak (GPS) untuk kerusi Parlimen Bandar Kuching, Eric Tay Tze Kok merancang untuk menangani masalah di bandar raya ini.

Ia bertujuan ke arah perancangan bandar yang lebih baik seperti menaik taraf jalan raya bagi mengurangkan masalah kesesakan lalu lintas, menangani sistem perparitan dan tindakan susulan bagi menyelesaikan isu banjir.

Dalam manifestonya yang dilancarkan semalam, Tay mahu lebih banyak klinik dengan kemudahan perubatan yang lebih baik dan lebih banyak dewan serbaguna.

Beliau juga mencadangkan pembinaan rumah jagaan yang mampu dimiliki warga emas dan orang sakit.

Memandangkan kebimbangannya pada sektor perniagaan, Tay akan memperjuangkan pinjaman kadar faedah rendah dan insentif untuk perusahaan kecil dan sederhana (PKS) sambil mewujudkan lebih banyak peluang untuk keusahawanan terutamanya bagi golongan belia dan wanita.

Tay memberi jaminan akan memperjuangkan lebih banyak penerbangan terus ke Kuching dan meningkatkan sektor pelancongan bagi memacu ekonomi domestik sambil meminta lebih banyak geran serta peruntukan persekutuan dan pengagihan adil di kalangan NGO, persatuan, agama, sekolah bebas dan sekolah mubaligh.

Beliau berkata mereka juga akan memperjuangkan autonomi untuk Sarawak khususnya dalam pendidikan, penjagaan kesihatan dan percukaian.

“Kuching adalah pintu masuk utama ke Sarawak sebagai ibu kota dan ia juga pusat pentadbiran politik, perdagangan, kewangan, pendidikan, dan budaya,” katanya.

Bagaimanapun, katanya, dalam tempoh 18 tahun DAP menguasai kerusi Parlimen P195 Bandar Kuching, Kuching bukan sahaja gagal untuk meremajakan diri, malah kelihatan semakin reput dan tidak menepati tempat dan masa.

“Kini sudah tiba masanya untuk perubahan dalam pilihan raya ini. Hanya GPS, jika dipilih ke kerusi Parlimen Bandar Kuching, boleh membawa pembangunan dan kemakmuran kepada bandar.

“Dalam konteks ini, GPS mesti memenangi semua 31 kerusi Parlimen termasuk Bandar Kuching. GPS akan berada dalam kedudukan yang lebih kukuh untuk merundingkan pemulihan autonomi Sarawak, yang akan memberi manfaat kepada semua rakyat.

“Sarawak yang lebih kukuh membawa kepada Kuching yang lebih makmur.

“Jika dipilih sebagai Ahli Parlimen, saya akan meneruskan agenda ‘Utamakan Sarawak’ tanpa rasa takut dan tidak mementingkan diri menyuarakan keperluan dan rungutan rakyat.

“Ini bagi memastikan bahawa suara dan tuntutan kami didengari dengan lantang dan jelas. Saya akan mencari dana persekutuan tambahan , dan dengan sokongan penuh agensi negeri, untuk menaik taraf infrastruktur dan kemudahan untuk Kuching,” katanya.

Oleh CONNIE CHIENG

See author's posts


Mohon KWSP cari jalan penyelesaian

KUCHING: Program i-Lestari Kumpulan
Wang Simpanan Pekerja (KWSP) yang membolehkan pencarum melakukan pengeluaran
wang caruman dilihat sebagai satu sinar harapan bagi rakyat Malaysia yang
terjejas pendapatan akibat penularan wabak Covid-19.

Program ini diumumkan Perdana
Menteri Tan Sri Muhyiddin Yassin baru-baru ini yang mana permohonan secara atas
talian boleh mula dibuat bermula semalam (1
April).

Namun, kaedah permohonannya tidak
semudah yang disangka dan ramai rakyat yang mengeluh kerana menghadapi masalah
sewaktu cuba memohon secara atas talian semalam seperti laman sesawan KWSP
tidak dapat dibuka disebabkan trafik yang mana terlalu ramai orang membuka atau
cuba melayarinya dalam satu masa.

Justeru itu, pihak KWSP dipohon
untuk segera mencari jalan penyelesaian bagi membantu memudahkan permohonan
bantuan program i-Lestari ini.

Semalam, ibu pejabat KWSP Sarawak
yang terletak di Kuching dibanjiri orang ramai pada seawal jam 9 pagi untuk
mereka cuba membuat permohonan, mengemaskini data dan sebagainya kerana tidak
dapat membuat permohonan atas talian dan tidak kurang juga mereka yang tidak
pandai memohon secara atas talian.

Rata-rata yang hadir meluahkan
kekecewaan kerana pejabat itu ditutup berikutan Perintah Kawalan Pergerakan
(PKP) dengan satu notis penutupan diletakkan dihadapan pintu masuk KWSP iaitu
ia ditutup dari 18 Mac hingga 14 April 2020 dan memohon orang ramai menggunakan
perkhidmatan dalam talian i-akaun (ahli) dan i-akaun (majikan).

Bagaimanapun pejabat itu mulai
lengang sekitar jam 2 petang dan kelihatan hanya beberapa orang yang datang dan
kemudian beredar selepas diarahkan oleh pihak bertugas di bangunan terbabit
selain pihak polis datang untuk memantau dan mengarahkan mereka untuk pulang.

Suasana kehadiran orang ramai yang
bersesak itu turut mengundang kebimbangan di kalangan warganet, yang khuatir
menyebabkan penularan Covid-19.

Salah seorang individu yang enggan
dikenali ditemui Utusan Sarawak di sana semalam meluahkan kekecewaan kerana
katanya program ini sepatunya menolong rakyat, sepatunya sedikan platform yang
lebih mudah untuk memohon.

“Saya datang dari Kota Samarahan,
dan terpaksa melalui sekatan polis yang sangat ketat untuk ke sini, selain
sekarang Sarawak tidak membenarkan perjalanan antara daerah, sampai sini
pejabat pula tutup.

“Tolonglah pihak kerajaan dan KWSP
mencari penyelesaian, jangan biarkan rakyat berjalan ke sana sini semata-mata
untuk memohon lebih-lebih lagi sekarang tempoh PKP.

 “Permohonan atas talian pula
tidak dapat dilakukan malah laman sesawang tidak dapat dibuka, saya pernah
beberapa kali cuba menghubungi KWSP melalui saluran laman sosial seperti
Twitter, Facebook.

“Mereka mengatakan saya perlu pergi
ke kiosk KWSP untuk melakukan kemaskini yang mana saya sudah menukar number
telefon, ini masalah mudah, tetapi kenapa perlu disulitkan,” katanya.

Manakala seorang lelaki yang turut
enggan dikenali dari Kampung Stakan Melayu berkata, beliau adalah seorang
penjaja yang menjaja makanan dari kampung ke kampung, tetapi pendapatannya
terjejas sepanjang PKP.

“Jadi apabila saya mendengar
program ini, saya berasa lega dan turut cuba memohon kerana tidak pandai
menggunakan atas talian, jadi saya ke ibu pejabat ini untuk meminta bantuan,
tetapi malangnya ia ditutup.

“Dahulu saya pernah bekerja dan
mempunyai potongan KWSP, jadi ini adalah masa sesuai saya memohonnnya, kerana
sekarang saya langsung tiada pendapatan termasuk untuk membeli makanan.

“Sekarang duit tinggal beberapa
ratus sahaja untuk modal, itu sahaja untuk makan, jadi saya mahu menggunakan
wang KWSP ini untuk membeli makanan dan menampung kehidupan,” ujarnya.

Tambahnya, beliau mengharapkan Kerajaan dapat
menyalurkan bantuan lebih awal jangan menunggu sehingga hujung April kerana
rakyat sepertinya sudah tiada punca pendapatan pada masa ini.

See author's posts


Komik pertama Batman dijual pada AS1.74 Juta

BERHARGA… Komik Batman edisi pertama yang dijual pada AS1.74 juta (RM7.6juta)

WASHINGTON: Naskhah  lama yang menyaksikan watak Batman muncul buat kali pertama dalam komik diterbitkan pada 1939 dilelong dengan rekod bidaan AS$1.74 juta(RM7.6juta).

Komik Detektif No 27, yang menampilkan pengembaraan unik The Batman pada muka depannya, adalah respons kepada watak adiwira Superman yang muncul dalam Komik Action No 1 yang diterbitkan  11 bulan lebih awal, menurut agensi lelongan, Goldin Auctions.

Enam muka surat saja. Itu sudah cukup untuk menyaksikan watak adiwira Batman berkembang sehingga menjadi legenda cerita rakyat serta mampu diganding dengan seloka penglipur lara budaya masyarakat yang mendirikan kesenian Amerika, berkisar pada sisi Wayne Manor, lapor United Press International (UPI) memetik kenyataan agensi berkenaan.

Naskhah itu adalah satu daripada 36 sampel yang diperoleh daripada komik keluaran Golden Age dan hanya enam naskhah yang lain mempunyai gred lebih tinggi iaitu 6.5.

Bagi penggemar dan pengumpul koleksi komik, item berkenaan dianggap kitab suci dalam kategori komik dan menjadi edisi pertama yang memulakan watak Batman serta menjadi punca kepada kegilaan terhadap adiwira itu, kata Pengasas dan Pengerusi Eksekutif Goldin Auctions, Ken Golden kepada CNN.

Sejak edisi berkenaan diterbitkan, Batman berkembang lebih daripada sekadar watak kartun. Ia benar-benar berkembang sehingga menjadi simbol harapan rakyat dan punca mengapa pengumpul koleksi ingin memilikinya.

Menurut UPI, jualan berlangsung pada sesi lelongan barangan termasuk kenderaan yang pernah dimiliki mendiang penyanyi rap terkemuka, Tupac Shakur, baju pernah dipakai artis Prince dan kad lesen memandu tahun 1966 ditandatangani penyanyi Jim Morrison.-Bernama

See author's posts


Indahnya air terjun GIAM KLIMAU

NIAH : Masyarakat setempat digalakkan mengunjungi dan beriadah di kawasan air terjun Giam Klimau di sini dan mempromosikannya kepada orang luar dari Bahagian Miri.

Menteri Muda Pelancongan, Kesenian dan Kebudayaan Sarawak, Dato Sebastian Ting Siew Yew berkata kawasan air terjun itu selain memiliki pemandangan yang indah dan mudah dikunjungi juga sesuai dijadikan tempat beriadah.

“Air terjun itu sangat indah dan bersih, rugi jika orang tempatan tidak berkunjung ke sini untuk menikmati keindahan semulajadinya,” katanya semasa ditemui di air terjun Giam Klimau dekat sini semalam.

“Orang kita (Miri) wajib datang ke sini untuk menikmati alam semulajadi dengan wujudnya keindahan flona dan flora, udara segar serta air terjun yang sejuk.

“Bagaimanapun, mereka yang berkunjung ke sini dinasihati sentiasa berhati-hati kerana terdapat beberapa bahagian batu yang licin,” jelasnya

Selain itu, beliau berkata, perkara diutamakan pengunjung semasa berada di situ ialah menjaga kebersihan untuk melindungi alam semulajadi kekal indah bagi menarik lebih ramai pelancong luar datang.

Air terjun Giam Klimau terletak di dalam sebuah ladang sawit di Jalan Miri/Bintulu dan jarak perjalanan dari Miri ke situ ialah 90 kilometer dan mengambil masa hampir dua jam.

Oleh Adum Liu

See author's posts


Lelaki bakar diri tanda bantahan

BERKAWAL…Polis berkawal di jalan menuju ke kediaman rasmi Perdana Menteri di Tokyo, Jepun.• Foto AFP

TOKYO: Seorang lelaki membakar dirinya berhampiran pejabat perdana menteri Jepun semalam selepas menyatakan penentangan terhadap pengebumian negara untuk Shinzo Abe, bekas perdana menteri yang dibunuh lapor media tempatan.

Polis enggan mengesahkan kejadian itu, tetapi kerajaan berkata seorang individu yang melecur telah ditemui berhampiran bangunan kerajaan.

“Kami sedar bahawa seorang lelaki yang melecur ditemui oleh seorang pegawai polis pada 7.00 pagi semalam di persimpangan di bawah pejabat kabinet,” kata jurucakap tertinggi kerajaan Hirokazu Matsuno.

“Tetapi butiran sedang diperiksa polis,” tambahnya, enggan menjawab soalan lanjut mengenai kejadian itu.

Media tempatan berkata lelaki itu dibawa ke hospital dan dalam keadaan sedar.

TV Asahi berkata dia memberitahu polis dia menentang majlis yang dirancangkan untuk Abe.

Menurut stesen televisyen itu, seorang pegawai polis yang cuba memadamkan api cedera dalam proses itu.

Agensi berita Jiji berkata nota tulisan tangan yang ditemui berhampiran lelaki itu berkata dia ‘tegas menentang’ pengebumian negara itu.

Lelaki dipercayai berusia dalam lingkungan 70-an dan memberitahu polis dia menyiram dirinya dengan minyak, tambah agensi itu.

Menjelang tengah hari, satu-satunya tanda kejadian itu ialah tompokan rumput dan belukar yang hangus, dengan polis dan media berdekatan.

Abe, perdana menteri Jepun yang paling lama berkhidmat, ditembak mati pada 8 Julai ketika berkempen, dan pengebumian negara yang dibiayai secara terbuka untuk menghormatinya akan diadakan pada 27 September.

Pengebumian negara jarang berlaku di Jepun, dan keputusan itu menjadi kontroversi. Tinjauan baru-baru ini menunjukkan lebih separuh daripada orang ramai menentang idea itu.

Abe ialah ahli politik terkenal Jepun dan kekal sebagai tokoh masyarakat terkemuka selepas meletak jawatan atas sebab kesihatan pada 2020.

Dia berkempen untuk calon parti pemerintah dalam pilihan raya dewan atasan di Wilayah Nara apabila dia ditembak seorang lelaki yang didakwa percaya bekas pemimpin itu mempunyai hubungan dengan Gereja Penyatuan.

Pemimpin dunia dijangka

Pembunuhan itu menyebabkan kejutan dan kecaman antarabangsa, tetapi kebenaran Perdana Menteri Fumio Kishida untuk pengebumian negara terbukti menjadi perbalahan.

Abe jauh dari popular secara universal, dan ramai yang menentang pandangan nasionalisnya atau marah dengan dakwaan kronisme yang berterusan.

Upacara untuk Abe dijangka menelan belanja sekurang-kurangnya 1.7 bilion yen ($12 juta.)

Kishida, kini berada di New York untuk berucap di Perhimpunan Agung Persatuan Bangsa-Bangsa Bersatu (PBB), mempertahankan rancangan itu, menegaskan perkhidmatan Abe yang memecahkan rekod dan kedudukan antarabangsa bermakna dia layak menerima upacara itu.

Penarafan kelulusan perdana menteri menjejaskan keputusan itu, serta kontroversi mengenai hubungan antara ahli politik dan Gereja Penyatuan.

Gereja itu, yang ahlinya kadangkala dipanggil ‘Moonies’ sempena nama pengasas Korea Sun Myung Moon, dituduh menekan penganut untuk membuat derma yang kadangkala merosakkan.

Tetsuya Yamagami, lelaki yang dituduh menembak Abe, dilaporkan membenci gereja kerana keahlian ibunya dan sumbangan besar yang menyebabkan keluarganya muflis.

Walaupun Abe bukan ahli gereja, dia bercakap dengan kumpulan gabungan, dan kematiannya menyebabkan penelitian baru terhadap mazhab dan hubungan politiknya.

Siasatan oleh Parti Liberal Demokratik yang memerintah Kishida mendapati bahawa sekitar separuh penggubal undang-undangnya mempunyai hubungan dengan mazhab itu.

Beliau berjanji bahawa parti itu akan memutuskan semua hubungan dengan gereja, yang menafikan sebarang salah laku.

Pengebumian negara Abe akan diadakan di Budokan Tokyo, tempat besar untuk konsert dan acara sukan.

Pemimpin dunia, termasuk Naib Presiden Amerika Syarikat (AS) Kamala Harris dan Perdana Menteri Australia Anthony Albanese, adalah antara yang dijangka hadir.

-AFP

See author's posts